Penjara lima tahun penganggur bakar rumah ayah

Seorang penganggur menerima padah akibat tindakan membakar rumah ayahnya apabila mahkamah menjatuhkan hukuman penjara lima tahun hari ini terhadapnya.

Mahkamah Sesyen Kota Bharu membuat keputusan menghukum Mohd Fauzie Abdullah, 33, bermula dari tarikh ditangkap pada 29 Mac, selepas dia mengaku bersalah atas pertuduhan melakukan khianat dengan api di sebuah rumah di Kuala Krai, Mac lepas.

Mengikut kertas pertuduhan dipetik Bernama, dia didakwa melakukan kesalahan itu kira-kira 1 pagi pada 24 Mac, dengan membakar dapur rumah milik Abdullah Hamat, 68, sehingga menyebabkan kerosakan kepada pakaian dan barangan dapur di dalam rumah tersebut.

Berdasarkan fakta kes, Mohd Fauzie bertindak sedemikian kerana bergaduh dengan adik lelakinya yang telah menjual motosikal milik keluarga mereka sehingga menjadi berang lalu mengambil pakaian adiknya dan membakar di ruangan dapur di lokasi berkenaan.

Pertuduhan mengikut Seksyen 435 Kanun Keseksaan yang memperuntukkan hukuman penjara selama tempoh sehingga 14 tahun dan hendaklah dikenakan denda.

Terdahulu, tertuduh yang tidak diwakili peguam merayu agar dikenakan hukuman minimum manakala Timbalan Pendakwa Raya Sharifah Amirda Shasha Amer Sharifuddin memohon hukuman setimpal diberikan terhadap tertuduh.


RON97 naik lagi, yang lain kekal

Harga runcit petrol RON97 meningkat dua sen kepada RM4.72 seliter sementara harga petrol RON95 dan diesel kekal tidak berubah bagi tempoh 9 hingga 15 Jun ini, umum Kementerian Kewangan (MOF).

Dalam satu kenyataan hari ini MOF juga memaklumkan harga RON95 dan diesel masing-masing kekal pada RM2.05 seliter dan RM2.15 seliter walaupun harga pasaran kedua-dua bahan api itu telah meningkat melepasi harga siling semasa.

Kementerian itu berkata harga baharu itu berdasarkan harga runcit mingguan produk petroleum menurut formula Mekanisme Harga Automatik (APM).

“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya.


MyEzCover akan diperluas kepada GLC, GLIC, kata Perdana Menteri

Skim MyEzCover, yang diperkenalkan untuk membantu kakitangan kerajaan membayar insurans kenderaan mereka secara ansuran, akan diperluaskan kepada mereka yang bekerja di syarikat berkaitan kerajaan (GLC), syarikat pelaburan berkaitan kerajaan (GLIC) dan sektor swasta tidak lama lagi.

Perdana Menteri Datuk Seri Ismail Sabri Yaakob berkata program itu, yang diumumkan bulan lepas, adalah sebahagian daripada komitmen kerajaan untuk melindungi kesejahteraan kakitangan tetap dan kontraknya, selaras dengan aspirasi Keluarga Malaysia.

“MyEzCover ialah pakej pembiayaan yang melaluinya ansuran boleh dibuat sehingga 10 bulan tanpa caj faedah.

“Keluarga Malaysia telah berdepan dengan bebanan peningkatan kos sara hidup kerana faktor geopolitik dan perubahan iklim,” katanya berucap pada program Keluarga Malaysia (Keluarga Malaysia) myezycover.com di bawah Kementerian Sumber Manusia.

Skim myezycover.com, berkonsep patuh syariah Qardhul Hasan iaitu pinjaman tidak melibatkan faedah atau unsur riba.

Ia boleh memberi manfaat kepada kira-kira 1.6 juta penjawat awam termasuk yang bertaraf kontrak, dilaksanakan secara dalam talian serta turut menawarkan pelbagai manfaat untuk melindungi kenderaan daripada kemalangan serta bencana alam seperti banjir dan tanah runtuh.

“Melalui myezycover.com, penjawat awam boleh memperbaharui insurans kenderaan di hujung jari dengan mudah, jimat dan pantas. Nota Perlindungan Insurans diperoleh hanya dalam tempoh lima minit,” katanya, menurut Bernama.

Beliau berkata penjawat awam tetap dan bertaraf kontrak layak memohon skim pembiayaan insurans itu dengan syarat, nisbah hutang tidak melebihi 60 peratus daripada jumlah pendapatan bulanan.

“Inisiatif ini tidak berorentasikan komersial semata-mata. Apa yang paling penting, ia dapat membantu merealisasi konsep Keluarga Malaysia berasaskan indeks kebahagiaan, yang menjadi tanda aras komitmen dan kesungguhan kerajaan.

“Pada masa yang sama, usaha ini dapat membantu pegawai kerajaan mengurangkan tekanan kewangan, setiap kali mereka memperbaharui insurans kenderaan dan cukai jalan.

“Program ini jelas membuktikan keprihatinan kerajaan terhadap kebajikan penjawat awam, selari dengan aspirasi Keluarga Malaysia yang menitikberatkan nilai keterangkuman, kebersamaan dan kesyukuran,” katanya.

Menurutnya kerajaan amat memahami kesukaran yang dihadapi oleh Keluarga Malaysia termasuk penjawat awam akibat pandemik Covid-19.

“Kini kita berada dalam Fasa Peralihan Ke Endemik dan ekonomi Malaysia menunjukkan ke arah pertumbuhan positif.

“Namun, Keluarga Malaysia sedang berhadapan cabaran kos sara hidup akibat ketidaktentuan geopolitik dan perubahan iklim. Ini termasuk konflik Russia-Ukraine yang dijangka berlarutan sehingga memberi kesan kepada pasaran komoditi makanan, bahan api serta gangguan rantaian bekalan,” katanya.


Protokol ‘uji dan lepas’ VTL berkuat kuasa di dua lapangan terbang esok

Prosedur operasi standard kesihatan bagi Laluan Perjalanan Lengkap Vaksin (VTL) melalui udara antara Malaysia dengan Singapura, Thailand dan Kemboja akan diseragamkan dan dilaksanakan berasaskan kaedah “uji dan lepas” mulai esok (16 Mac 2022).

Menteri Pengangkutan Datuk Seri Dr Wee Ka Siong susulan pelaksanaan kaedah ‘uji dan lepas’ itu, pengembara tidak perlu menunggu keputusan ujian Covid-19 semasa ketibaan lapangan terbang.

“Penyeragaman ini adalah terpakai untuk ketibaan pengembara VTL di Lapangan Terbang Antarabangsa Kuala Lumpur dan Lapangan Terbang Antarabangsa Pulau Pinang mulai 16 Mac 2022,” katanya dalam kenyataan hari ini.

Menurutnya, pengembara sebaliknya, hanya perlu menjalani pengambilan calitan (swab) ujian Covid-19 semasa ketibaan.

“Mereka kemudian dibenar untuk meneruskan perjalanan ke tempat penginapan sepertimana yang diisytiharkan dalam aplikasi MySejahtera Perintah Pengawasan dan Pemerhatian dengan menaiki kenderaan pengangkutan persendirian, teksi atau kereta sewa persendirian.

“Pengembara seterusnya perlu mengasingkan diri sementara menunggu keputusan ujian Covid-19 yang akan diperoleh dalam tempoh 24 jam,” katanya.

Ka Siong berkata setelah keputusan negatif diperoleh, pengembara dibenarkan untuk menjalankan aktiviti mereka.

Bagaimanapun, sekiranya keputusan positif diperolehi, pengembara tersebut akan mengikuti protokol kesihatan sedia ada yang ditetapkan oleh Kementerian Kesihatan (KKM), katanya.

Penyeragaman ini adalah bagi mengelakkan kekeliruan dalam kalangan pengembara VTL By Air yang memasuki Malaysia dan memudahkan aspek penguatkuasaan di lapangan terbang.

Butiran lanjut mengenai syarat pra-pelepasan dan kemasukan ke Malaysia yang telah dikemaskini selaras dengan penyeragaman ini boleh didapati di laman web Jabatan Imigresen Malaysia di www.imi.gov.my.


SKMM ambil keterangan Aliff Syukri isu klip video raya lelaki lembut

Usahawan kosmetik Datuk Seri Aliff Syukri Kamarzaman hari ini memberi keterangan kepada Suruhanjaya Komunikasi dan Multimedia (SKMM) di Ciberjaya, bagi membantu siasatan berhubung satu klip video muzik sempena Aldilfitri.

Dia tiba di perkarangan SKMM pada jam 9.58 pagi dengan berpakaian kot kelabu serta seluar panjang berwarna hitam dengan diiringi dua individu.

“Maaf ya, saya kena masuk ke dalam,” katanya kepada pemberita yang menunggu seawal jam 9 pagi seperti dilapor BH.

Kehadiran individu kontroversi itu bagi memberikan keterangan berhubung klip video muzik sempena Aidilfiti yang dikaitkan dengan unsur bertentangan dengan norma dan budaya tempatan.

Semalam, Menteri Komunikasi dan Multimedia Tan Sri Annuar Musa berkata satu kertas siasatan dibuka mengikut Seksyen 233 Akta Komunikasi dan Multimedia 1998 berhubung video berkenaan.

Beliau berkata, individu yang dikenal pasti telah diberi notis dan diminta untuk hadir di ibu pejabat MCMC di Cyberjaya hari ini.

Penayangan video berkenaan melalui media sosial mendapat kecaman ramai pihak berikutan ia memaparkan sekumpulan penari lelaki bersolek dan berperwatakan lembut dengan tarian mencolok mata yang tidak sesuai untuk tontonan ramai lebih-lebih ketika di bulan Ramadan.

Klip video raya berkenaan yang memaparkan sekumpulan penari lelaki bersolek dan berperwatakan lembut mencetuskan pelbagai reaksi kerana dikatakan kurang sesuai untuk tontontan masyarakat lebih-lebih ketika di bulan Ramadan.

Yayasan Dakwah Islamiah Malaysia (YADIM) sebelum ini mendesak MCMC menarik atau memadam video muzik hari raya menampilkan usahawan kosmetik terkenal baru-baru ini, yang jelas mempromosi budaya songsang lesbian, gay, biseksual dan transgender (LGBT).

Ketua Pegawai Eksekutif YADIM Tuan Kamarul Arief Tuan Soh berkata selain itu, MCMC juga digesa mengambil tindakan sewajarnya di bawah akta suruhanjaya itu, agar tindakan biadab seumpama itu tidak berulang, terutama oleh individu sama, khususnya di dalam bulan Ramadan.

“Sudah sampai masanya tindakan yang lebih tegas diambil pihak bertanggungjawab terutama MCMC, kerana ia melibatkan penyebaran dalam ruang siber, tidak perlu lagi amaran diberikan kepada individu berkenaan, kerana beliau banyak kali terlibat dengan kontroversi seumpama itu.

“MCMC bukan sahaja boleh menarik balik atau mengharamkan video berkenaan, tetapi kepada penyebar dan pembuat video itu juga boleh diambil tindakan.

“Ada batas yang tidak boleh dilanggar terutama di Malaysia dan melibatkan masyarakat Muslim, dan dalam tempoh Ramadan ini,” katanya.


Ahmad Maslan calon terakhir Timbalan Speaker selepas 3 MP tolak

Pemilihan Datuk Seri Ahmad Maslan sebagai calon Timbalan Speaker diputuskan selepas tiga orang Ahli Parlimen menolak untuk dilantik bagi jawatan tersebut, kata Datuk Seri Tajuddin Abdul Rahman.

Pengerusi Kelab Penyokong Kerajaan (BBC) berkata nama MP Pontian itu yang terakhir dipilih oleh UMNO dan Barisan Nasional (BN) memandangkan jawatan itu sememangnya sudah diperuntukan atas faktor penyandang terdahulu.

“Cameron Highlands (Ramli Mohd Noor) tak mahu, Datuk Mastura Mohd Yazid (MP Kuala Kangsar) pun tidak mahu, Datuk Hasan Arifin (MP Rompin) pun tidak mahu. Tidak ada siapa yang mahu,” katanya dipetik sebuah laporan portal.

Ahmad yang juga Setiausaha Agung UMNO tercalon sebagai Timbalan Speaker Dewan Rakyat bagi menggantikan Ahli Parlimen Pengerang, Datuk Seri Azalina Othman Said yang meletak jawatan.

Jelas Tajuddin, langkah untuk melantik tiga Timbalan Speaker diambil bertujuan bagi pihak pembangkang berkompromi dengan dengan calon yang dipilih kerajaan semasa pengundian di dewan nanti.

“Jadi, macam mana untuk pastikan (calon blok kerajaan) menang kalau mahu dipilih sekali lagi? Kita bersetuju wujudkan timbalan ketiga, dengan syarat mereka (blok pembangkang) sokong calon kita nanti.

“Sama ada sokong Ahmad Maslan atau orang lain nanti, terpulanglah,” katanya.

Kerajaan sebelum ini mencalonkan Ahmad sebagai calon Timbalan Speaker, sementara pembangkang menamakan MP DAP, Nga Kor Ming sebagai calon mereka.

Dewan Rakyat menangguh pemilihan jawatan Timbalan Speaker Parlimen yang dijadualkan berlangsung pada sidang kali ini ke Mesyuarat Kedua Penggal Keempat Parlimen Ke-14 yang dijadual pada bulan hadapan.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.

Untuk rekod, Ahmad kini sedang dibicarakan kerana mengubah wang haram dan memberikan kenyataan palsu kepada SPRM mengenai lebih RM2 juta yang diterimanya daripada Perdana Penteri ketika itu, Datuk Seri Najib Razak pada tahun 2013.


Rakaman perbualan mesra Zahid, Anwar ke makmal forensik

Ketua Polis Negara, Tan Sri Abdul Hamid Bador (gambar) berkata rakaman audio yang didakwa mirip suara Presiden UMNO, Datuk Seri Ahmad Zahid Hamidi dan Presiden PKR, Datuk Seri Anwar Ibrahim, sedang dianalisis.

“Sekiranya sudah ada, hasil analisis itu akan diangkat kepada Jabatan Peguam Negara untuk klasifikasi kes serta tindakan lanjut.

“Sebolehnya, dalam apa juga kes kita cuba untuk dapatkan penyelesaian cepat dan siasatan segera,” katanya di Klang, hari ini.

Katanya, kertas siasatan berhubung rakaman audio itu juga sudah dibuka dan Zahid serta Anwar akan dipanggil untuk memberi keterangan.

“Prosedur operasi standard apabila kertas siasatan dibuka, itulah yang perlu diambil. Apabila tiba masanya, pegawai penyiasat akan merakamkan kenyataan, ia adalah proses siasatan.

“Sekiranya, kedua-dua pihak iaitu Datuk Seri Anwar dan Datuk Seri Dr Ahmad Zahid merasakan diri teraniaya, mereka boleh tampil buat aduan supaya polis boleh buat siasatan dari sudut itu,” katanya.

Difahamkan, siasatan dijalankan Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman.

Agenda Daily sebelum ini menyiarkan rakaman audio didakwa mirip suara Zahid dan Anwar ‘berbual mesra’ menerusi telefon ketika Perhimpunan Agung UMNO baru-baru ini.

Zahid dan Anwar bagaimanapun menafikannya dan mengarahkan pegawai mereka membuat laporan polis. Namun, sehingga berita ini ditulis kedua-duanya belum membuat laporan itu.


Klip audio tular Idris-PM dedah perebutan kuasa UMNO Melaka

Klip audio tular berdurasi tujuh minit dalam media sosial antara bekas Ketua Menteri (KM) Melaka Datuk Seri Idris Haron dengan Perdana Menteri (PM) Datuk Seri Ismail Sabri Yaakob mendedahkan situasi sebenar yang sedang berlaku di Melaka.

Daripada perbualan kedua-dua pemimpin UMNO tersebut, ia secara tidak langsung mendedahkan perebutan kuasa melibatkan Idris dengan KM Melaka Datuk Seri Sulaiman Md Ali yang didakwa sekadar menjadi budak suruhan kepada Pengerusi Perhubungan UMNO negeri, Datuk Seri Ab Rauf Yusoh.

Suara mirip Idris dalam perbualan telefon tersebut mengadu rasa tidak puas hati terhadap Sulaiman yang didakwa tidak mengutamakan kepentingan rakyat di Melaka dan banyak keputusan kerajaan negeri dipengaruhi oleh Rauf.

Suara mirip Ismail Sabri dalam klip tersebut pula cuba memujuk Idris agar menarik balik keputusannya untuk tidak menyokong Sulaiman sehingga mengakibatkan tercetusnya kemelut politik di Melaka.

“Kalau kau jadi withdraw (tarik balik) kau jumpa aku,” kata suara mirip PM dalam klip tersebut.

Suara mirip Idris kemudiaan membalas, “At the moment, I don’t think so (Ketika ini, saya rasa tidak).”

Selain itu, suara mirip Ismail Sabri juga menegur Idris dengan menegaskan pendirian UMNO yang tidak akan bekerjasama dengan DAP di Melaka, malah di peringkat kerajaan pusat langkah sedemikian tidak akan berlaku.

Selain itu, Ismail Sabri turut mengakui diberikan tekanan oleh pihak tertentu supaya mewujudkan kerajaan perpaduan dengan DAP namun cadangan tersebut ditolak dan menegaskan pendirian untuk tidak bekerjasama dengan DAP atau mana-mana parti pembangkang lain.

Dalam perkembangan lain, Idris menafikan sebagai individu dalam klip audio yang tular tersebut.

Pada 4 Oktober lalu, Idris yang juga Ahli Dewan Undangan Negeri (ADUN) Sungai Udang bersama tiga lagi wakil rakyat menarik sokongan terhadap kerajaan negeri pimpinan Sulaiman.

Langkah tersebut mengakibatkan kerajaan negeri yang dipimpin UMNO itu tumbang dan kini Dewan Undangan Negeri (DUN) juga sudah dibubarkan oleh Rauf yang juga Speaker DUN Melaka.


Tunggu! ‘Gelombang Abah’ lebih besar daripada reformasi Anwar

Ahli Majlis Tertinggi Perikatan Nasional (PN), Datuk Seri Takiyuddin Hassan berkata kebangkitan rakyat menentang kezaliman dilakukan kerajaan Pakatan Harapan-Barisan Nasional (PH-BN) terhadap Tan Sri Muhyiddin Yassin hari ini dijangka mencetuskan gelombang lebih besar daripada gerakan reformasi sekitar 25 tahun lalu.

Setiausaha Agung PAS itu turut menjangkakan rakyat akan bangkit menentang segala kerosakan yang dilakukan kerajaan PH-BN sekarang ini menerusi ‘Gelombang Abah’ yang akan diterjemahkan dalam enam Pilihan Raya Negeri (PRN) dijadualkan beberapa bulan lagi.

“Saya rasa apa (pendakwaan terhadap Muhyiddin) yang berlaku ini akan menambah lagi sokongan kerana rakyat memahami apa yang berlaku.

“Dan ini akan diterjemahkan dalam enam PRN akan datang. Kalau ada pihak menggunakan gerakan reformasi untuk mendapatkan sokongan, ini adalah lebih daripada reformasi, itu boleh saya katakan.

“Kami akan terus bersama dengan Muhyiddin,” katanya kepada pemberita di luar pekarangan mahkamah, hari ini (Jumaat, 10 Mac 2023).

Takiyudin berkata demikian ketika mengulas enam pertuduhan babitkan RM232.5 juta yang dikenakan ke atas Muhyiddin.

Reformasi adalah sebuah gerakan protes yang bermula pada September 1998 di seluruh negara susulan pemecatan Datuk Seri Anwar Ibrahim sebagai Timbalan Perdana Menteri dan penyingkirannya daripada UMNO oleh Perdana Menteri ketika itu Tun Dr Mahathir Mohamad, atas beberapa salah laku, termasuk menyalahgunakan kuasa dan rasuah.

Mengulas lanjut, Takiyuddin yang juga Ahli Parlimen Kota Bharu berkata, PN yakin pertuduhan terhadap Muhyiddin semata-mata berbentuk politik.

“PN yakin bahawa pertuduhan yang dikenakan ini adalah pertuduhan berbentuk politik… jadi kita yakin kita dapat menghadapi tuduhan-tuduhan ini dengan sebaiknya dan kita boleh menjangkakan keputusan yang akan keluar kelak,” katanya.

Sementara itu, Setiausaha Agung Bersatu, Datuk Seri Hamzah Zainudin juga sependapat dengan Takiyuddin bahawa pendakwaan berkenaan berbentuk politik.

“Macam yang kita beritahu semalam… ini pendakwaan politik. Ini tidak adil kerana semua pertuduhan itu telah terbukti Tan Sri (Muhyiddin) langsung tidak terlibat kerana ramai orang yang menderma kepada parti.

“Sebab itu pada kita, ia adalah merupakan pendakwah terpilih hanya semata-mata nak tunjuk seolah-olah macam Presiden Bersatu ini melakukan kesalahan. Tapi kami yakin kita akan tentukan selepas ini kita akan menang dalam perbicaraan nanti,” katanya menurut Mkini.

Timbalan Presiden Bersatu, Datuk Seri Ahmad Faizal Azumu pula menggesa pihak berkuasa tidak mengikut telunjuk kerajaan dalam menentukan keadilan buat Muhyiddin.

“Apabila mendengar pertuduhan-pertuduhan telah dilontarkan kita amat yakin bahawa abah kita tak bersalah. Kita yakin semua terlibat dengan pendakwaan mereka telah buat siasatan akan jalankan tanggungjawab demi rakyat… kerana Allah SWT.

“Kita yakin mereka tidak akan ikut telunjuk pemimpin-pemimpin yang rakus nak pertahankan kuasa takut dengan PRN yang akan berlaku di enam negeri.

“Pemimpin-pemimpin bacul ini tidak perlu dengar segala perintah mereka,” katanya sambil berharap rakyat bersama-sama berdoa agar Muhyiddin mendapat keadilan yang sewajarnya.

“Saya harap semua ahli Armada, Ahli Srikandi seluruh umat Islam seluruh rakyat di Malaysia sama-sama munajat dan solat hajat memohon Allah SWT agar beri kemenangan kepada abah kesayangan kita,” katanya.


Jangan bawa anak kecil ke bazar Ramadan, elak Covid-19

Ibu bapa dinasihatkan supaya tidak membawa anak-anak kecil mengunjungi bazar Ramadan bagi mengelakkan mereka terdedah kepada jangkitan Covid-19 walaupun negara telah memasuki Fasa Peralihan ke Endemik.

Timbalan Menteri Kesihatan Datuk Dr Noor Azmi Ghazali berkata kawasan sesak yang sempit dengan orang ramai merupakan suasana yang tidak baik kepada kanak-kanak terutamanya mereka yang tidak mempunyai perlindungan vaksinasi.

“Melihat suasana hari pertama bazar Ramadan di Bagan Serai ini, kami dapati ramai pengunjung membawa anak kecil di tempat yang penuh sesak.

“Kalau tempat sempit ini sebaiknya jangan bawa anak-anak, kita tidak mahu menyambut Ramadan dalam keadaan sedih dan sibuk di hospital,” katanya memetik laporan Bernama.

Beliau yang juga Ahli Parlimen Bagan Serai berkata demikian ketika ditemui pemberita selepas mengedarkan kurma di Bazar Ramadan Bagan Serai di sini semalam.

Dr Noor Azmi berkata data terkini menunjukkan vaksinasi kanak-kanak hanya sebanyak 38 peratus manakala remaja 91.7 peratus dan dos penggalak pula 67.3 peratus.

“Ini menunjukkan vaksinasi membabitkan kanak-kanak masih di tahap yang perlahan dan kami berharap ibu bapa mendapatkan vaksinasi untuk anak-anak mereka secepat mungkin,” katanya.

Dalam perkembangan lain, Dr Noor Azmi berkata keputusan memendekkan tempoh kuarantin dan memanggil petugas kesihatan yang dijangkiti Covid-19 untuk kembali bekerja bagi mengatasi masalah kekurangan kakitangan di hospital dilakukan berdasarkan fakta sains dan nasihat pakar.

Beliau berkata orang ramai tidak perlu bimbang kerana keputusan itu juga adalah syor Kumpulan Kerja Teknikal (TWG) yang membuat penilaian data saintifik dan bukannya secara semberono.

“Kuarantin dipendekkan kerana pekerja Kementerian Kesihatan (KKM) juga terkena jangkitan Covid-19, antaranya menjadi kontak rapat namun rawatan dan program (tugas) di hospital agak tergendala sekiranya mereka menjalani kuarantin yang lama.

“Oleh itu, penilaian dibuat daripada mereka yang telah divaksinasi sepenuhnya dan menerima dos penggalak serta tiada simptom lagi selain tiada rekod komorbid barulah diberi kuarantin pendek supaya dapat kembali bekerja dan menjalankan tugas.

“Ini amat penting supaya keadaan hospital tidak terganggu dan lumpuh,” katanya.

Baru-baru ini, gabungan pekerja penjagaan kesihatan menggesa KKM untuk mempertimbangkan semula keputusan memendekkan tempoh kuarantin kepada pekerja kesihatan dan sebaliknya memperkenalkan perlindungan tambahan.


Tak perlu pakai pelitup muka: CDC

Pusat Kawalan dan Pencegahan Penyakit (CDC) Amerika Syarikat (AS) menawarkan strategi baharu bagi membantu komuniti di seluruh negara itu hidup dengan Covid-19 dan kembali kepada beberapa versi kehidupan normal.

Garis panduan baharu itu mencadangkan bahawa 70 peratus rakyat AS kini boleh berhenti daripada memakai pelitup muka dan tidak perlu lagi menjaga penjarakan fizikal atau mengelakkan ruang dalaman yang sesak.

Cadangan itu tidak lagi hanya bergantung kepada bilangan kes dalam komuniti untuk menentukan keperluan sekatan seperti pemakaian pelitup muka.

Sebaliknya, CDC mengarahkan setiap negeri untuk mempertimbangkan tiga langkah untuk menilai risiko virus – kemasukan baharu ke hospital berkaitan Covid-19 pada minggu sebelumnya dan peratusan katil hospital yang diduduki oleh pesakit Covid-19, serta kes baharu Covid-19 baharu bagi setiap 100,000 orang sepanjang minggu sebelumnya.

Berdasarkan tiga faktor ini, setiap negeri boleh mengira sama ada risiko kepada penduduk mereka adalah rendah, sederhana atau tinggi, menurut agensi itu, dan hanya kawasan berisiko tinggi yang memerlukan semua orang memakai pelitup muka.

Tetapi individu yang tidak divaksinasi harus memakai pelitup muka walaupun di kawasan berisiko rendah, kata CDC.

Agensi itu mewajibkan pemakaian pelitup muka universal di sekolah sejak Julai tahun lalu, tanpa mengira tahap virus dalam komuniti, tetapi garis panduan baharu mengesyorkan pelitup muka di sekolah hanya di daerah berisiko tinggi.

Garis panduan baharu itu dikeluarkan ketika jangkitan Covid-19 semakin kurang di seluruh negara. Bilangan kes telah menurun ke tahap yang tidak dilihat sebelum lonjakan varian Omicron, dan kemasukan ke hospital juga menjunam.

Kira-kira 58,000 pesakit dimasukkan ke hospital akibat Covid-19 di seluruh negara, tetapi jumlah itu telah menurun kira-kira 44 peratus dalam dua minggu lalu.

Beberapa pakar berkata garis panduan baharu itu bersesuaian dengan keadaan semasa negara.

Bagaimanapun, sudah ada negeri di AS yang telah menghapuskan sekatan wabak itu, manakala kebanyakan negeri juga telah melonggarkan peraturan pemakaian pelitup muka.

Di bawah kriteria CDC sebelum ini, 95 peratus daripada negeri di AS dianggap berisiko tinggi. Menggunakan kriteria baharu, kurang daripada 30 peratus rakyat AS tinggal di kawasan yang mempunyai tahap risiko yang tinggi, kata agensi itu.

Set garis panduan baharu memberikan orang ramai rangka kerja untuk menyesuaikan langkah berjaga-jaga apabila tahap virus berubah, kata Pengarah CDC Dr Rochelle Walensky.

Mereka yang sangat terdedah kerana umur, status kesihatan atau pekerjaan mereka boleh memilih untuk mengambil langkah berjaga-jaga tambahan, tanpa mengira tahap risiko dalam komuniti mereka, katanya. – Agensi


Perpaduan yang wajib diharamkan

Semua kumpulan mengajak kepada perpaduan mengikut kepercayaan agama dan ideologi masing-masing. Bermula daripada peringkat rakyat sehinggalah peringkat satu bangsa, satu negara dan antara berbagai-bagai bangsa dan negara.

Kesemua ajaran itu tidak lengkap dan tidak memenuhi ciri-ciri fitrah manusia yang tidak mungkin dapat disatukan laksana barangan yang tidak bernyawa dan tidak berakal. Hal ini disebabkan manusia itu bukan sahaja jasad yang bernyawa, berakal dan berilmu, tetapi juga mempunyai nafsu yang tidak boleh dikawal dengan mudah.

Islam menegaskan prinsip perpaduannya sendiri mengikut petunjuk Allah, Pencipta manusia yang Maha Mengetahui, Maha Adil dan Maha Bijaksana. Perkara ini wajib dipercayai dan dilaksanakan oleh mereka yang beriman, demi kebaikan di dunia dan di akhirat.

Hanya perpaduan yang mengikut hidayah (petunjuk) Allah sahaja akan membawa berkat, berwawasan kukuh dan kekal, daripada dunia hingga akhirat. Allah SWT menegaskan prinsip dan konsep perpaduan secara amali dalam al-Quran kepada mereka yang beriman, sebagaimana firman-Nya:

﴿وَٱعۡتَصِمُواْ بِحَبۡلِ ٱللَّهِ جَمِيعٗا وَلَا تَفَرَّقُواْۚ وَٱذۡكُرُواْ نِعۡمَتَ ٱللَّهِ عَلَيۡكُمۡ إِذۡ كُنتُمۡ أَعۡدَآءٗ فَأَلَّفَ بَيۡنَ قُلُوبِكُمۡ فَأَصۡبَحۡتُم بِنِعۡمَتِهِۦٓ إِخۡوَٰنٗا وَكُنتُمۡ عَلَىٰ شَفَا حُفۡرَةٖ مِّنَ ٱلنَّارِ فَأَنقَذَكُم مِّنۡهَاۗ كَذَٰلِكَ يُبَيِّنُ ٱللَّهُ لَكُمۡ ءَايَٰتِهِۦ لَعَلَّكُمۡ تَهۡتَدُونَ١٠٣ وَلۡتَكُن مِّنكُمۡ أُمَّةٞ يَدۡعُونَ إِلَى ٱلۡخَيۡرِ وَيَأۡمُرُونَ بِٱلۡمَعۡرُوفِ وَيَنۡهَوۡنَ عَنِ ٱلۡمُنكَرِۚ وَأُولَٰئِكَ هُمُ ٱلۡمُفۡلِحُونَ١٠٤ وَلَا تَكُونُواْ كَٱلَّذِينَ تَفَرَّقُواْ وَٱخۡتَلَفُواْ مِنۢ بَعۡدِ مَا جَآءَهُمُ ٱلۡبَيِّنَٰتُۚ وَأُولَٰئِكَ لَهُمۡ عَذَابٌ عَظِيمٞ١٠٥﴾

“Dan berpeganglah kamu semuanya kepada tali (agama) Allah, dan janganlah kamu bercerai berai, dan ingatlah akan ni‘mat Allah kepadamu ketika kamu dahulu (masa jahiliah) saling bermusuh-musuhan, maka Allah mempersatukan hatimu, lalu kerana ni‘mat Allah, kamu menjadi orang-orang yang bersaudara; dan kamu telah berada di tepi jurang neraka, lalu Allah menyelamatkan kamu daripadanya. Demikianlah, Allah menerangkan ayat-ayat-Nya kepadamu, agar kamu mendapat petunjuk. (103); Dan hendaklah ada antara kamu segolongan umat yang menyeru kepada kebajikan (Islam), menyuruh kepada yang ma‘ruf dan mencegah daripada yang mungkar; mereka itulah orang-orang yang beruntung. (104); Dan janganlah kamu menyerupai orang-orang yang bercerai-berai dan berselisih sesudah datang keterangan yang jelas kepada mereka. Mereka itulah orang-orang yang mendapat seksa yang berat. (105)” (Surah Ali ‘Imran: 103-105)

Petunjuk perpaduan umat itu dilaksanakan sehingga berjaya menegakkan sebuah kerajaan perpaduan yang sebenarnya yang dipimpin oleh Islam, dengan berpegang teguh kepada agama Allah (Islam). Keadaan itu telah berjaya menyatukan generasi awal bangsa Arab yang paling liar dan ganas, setelah itu dengan mudah berjaya menyatukan umat manusia daripada pelbagai bangsa dan agama yang lebih besar jumlahnya dan paling majmuk masyarakatnya.

Perpaduan itu diwajibkan kepada umat Islam terlebih dahulu, kerana mereka diwajibkan memimpin seluruh manusia, melalui pendekatan menyampaikan Islam tanpa paksaan. Seterusnya, mengajak seluruh manusia bermasyarakat majmuk berada di bawah keadilan kerajaan Islam untuk semua, dalam kehidupan bermasyarakat dalam urusan dunia. Firman Allah SWT:

﴿يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ١٣﴾

“Wahai umat manusia! Sesungguhnya Kami telah menciptakan kamu daripada seorang lelaki dan seorang perempuan, dan Kami telah menjadikan kamu berbagai-bagai bangsa dan bersuku puak, supaya kamu saling kenal-mengenal (bermasyarakat madani). Sesungguhnya, semulia-mulia dalam kalangan kamu di sisi Allah ialah orang yang paling bertaqwa antara kamu. Sesungguhnya, Allah Maha Mengetahui, lagi Maha Mengenal.” (Surah al-Hujurat: 13)

Peranan aqidah beriman yang ada dalam diri kepimpinan Islam yang bertaqwa akan mengawal dirinya agar beristiqamah menegakkan rahmat Allah SWT dan keadilan Ilahi kepada semua. Hal tersebut merupakan ciri penting yang tidak terdapat dalam agama lain dan ideologi ciptaan manusia.

Firman Allah SWT:

﴿لَوۡ أَنفَقۡتَ مَا فِي ٱلۡأَرۡضِ جَمِيعٗا مَّآ أَلَّفۡتَ بَيۡنَ قُلُوبِهِمۡ وَلَٰكِنَّ ٱللَّهَ أَلَّفَ بَيۡنَهُمۡۚ إِنَّهُۥ عَزِيزٌ حَكِيمٞ٦٣﴾

“Walaupun kamu membelanjakan semua (kekayaan) yang berada di bumi, nescaya kamu tidak dapat mempersatukan hati mereka, akan tetapi Allah telah mempersatukan hati mereka. Sesungguhnya, Dia Maha Gagah lagi Maha Bijaksana.” (Surah al-Anfal: 63)

Rasulullah SAW melaksanakan konsep perpaduan ketika menegakkan negara di Madinah dengan menyatukan penganut Islam dalam kalangan Muhajirin (yang datang daripada luar Madinah) dan Ansar (penduduk asal Madinah).

Kemudiannya, diikuti pula dengan penyertaan golongan bukan Islam yang tidak ekstrem dan berdamai dengan pelbagai agama, sama ada dari Madinah dan dari luarnya mengikut sempadan yang telah ditetapkan. Mereka semua termasuk dalam kalangan bukan Islam yang tidak bermusuh terhadap Islam, penganut dan negaranya.

Semuanya telah dirakamkan dalam Sahifah Madinah (Piagam Madinah) yang terkenal. Konsep perpaduan yang menerima Islam memimpin, hukum Islam adalah tertinggi bagi menyelesaikan semua masalah yang berlaku dengan adil dan saksama, serta hak kebebasan beramal dengan agama masing-masing yang dijamin dalam al-Quran dan Sunnah. Perkara berikut telah dinyatakan dalam piagam itu:

وَإِنَّهُ مَا كَانَ بَيْنَ أَهْلِ هَذِهِ الصَّحِيفَةِ مِنْ حَدَثٍ أَوْ اشْتِجَارٍ يُخاف فَسَادُهُ، فَإِنَّ مردَّه إلَى اللَّهِ عَزَّ وَجَلَّ، وَإِلَى مُحَمَّدٍ رَسُولِ اللَّهِ صَلَّى اللهُ عَلَيْهِ وَسَلَّمَ.

“Dan sesungguhnya apa-apa yang berlaku dalam kalangan mereka yang terlibat dalam piagam (perjanjian) ini seperti perbalahan atau pertelingkahan yang dibimbangi merosakkan hubungan sesama mereka, maka hendaklah ia dirujuk penyelesaiannya kepada Allah (al-Quran) dan Muhammad SAW (Sunnah).” (Ibn Hisyam, al-Sirah al-Nabawiyyah, jld. 1, ms. 504)

Allah SWT telah memerintahkan kepada Rasulullah SAW (pemimpin negara) agar menjadikan Kitab Allah sebagai satu-satunya petunjuk yang tertinggi, di samping dirinya sendiri yang menjadi teladan. Hal ini dijelaskan oleh firman-Nya:

﴿إِنَّآ أَنزَلۡنَآ إِلَيۡكَ ٱلۡكِتَٰبَ بِٱلۡحَقِّ لِتَحۡكُمَ بَيۡنَ ٱلنَّاسِ بِمَآ أَرَىٰكَ ٱللَّهُۚ وَلَا تَكُن لِّلۡخَآئِنِينَ خَصِيمٗا١٠٥﴾

“Sesungguhnya, Kami telah menurunkan kitab kepadamu dengan membawa kebenaran, supaya kamu mengadili antara manusia dengan apa yang telah Allah wahyukan kepadamu, dan janganlah kamu menjadi penentang (orang yang tidak bersalah), kerana (membela) orang-orang yang khianat.” (Surah al-Nisa’: 105)

Dan juga firman Allah SWT:

﴿وَمَآ أَنزَلۡنَا عَلَيۡكَ ٱلۡكِتَٰبَ إِلَّا لِتُبَيِّنَ لَهُمُ ٱلَّذِي ٱخۡتَلَفُواْ فِيهِ وَهُدٗى وَرَحۡمَةٗ لِّقَوۡمٖ يُؤۡمِنُونَ٦٤﴾

“Dan Kami tidak menurunkan kepadamu al-Kitab (al-Quran) ini, melainkan agar kamu dapat menjelaskan kepada mereka apa yang mereka perselisihkan itu dan menjadi petunjuk dan rahmat bagi kaum yang beriman.” (Surah al-Nahl: 64)

Adapun perpaduan tanpa petunjuk Allah SWT tersebut adalah diharamkan, disebabkan oleh kerapuhannya. Ikatannya yang membawa padah di dunia dan akhirat kerana pelaksanaannya tidak berprinsipkan aqidah dan tidak mempunyai konsep amar ma‘ruf dan nahi munkar yang mengawal kehidupan manusia serta pergaulannya dalam bermasyarakat. Hal ini disebabkan tiada asas aqidah untuk mengawal diri dan tidak berakhlak.

Firman Allah SWT:

﴿وَأَنزَلۡنَآ إِلَيۡكَ ٱلۡكِتَٰبَ بِٱلۡحَقِّ مُصَدِّقٗا لِّمَا بَيۡنَ يَدَيۡهِ مِنَ ٱلۡكِتَٰبِ وَمُهَيۡمِنًا عَلَيۡهِۖ فَٱحۡكُم بَيۡنَهُم بِمَآ أَنزَلَ ٱللَّهُۖ وَلَا تَتَّبِعۡ أَهۡوَآءَهُمۡ عَمَّا جَآءَكَ مِنَ ٱلۡحَقِّۚ لِكُلّٖ جَعَلۡنَا مِنكُمۡ شِرۡعَةٗ وَمِنۡهَاجٗاۚ وَلَوۡ شَآءَ ٱللَّهُ لَجَعَلَكُمۡ أُمَّةٗ وَٰحِدَةٗ وَلَٰكِن لِّيَبۡلُوَكُمۡ فِي مَآ ءَاتَىٰكُمۡۖ فَٱسۡتَبِقُواْ ٱلۡخَيۡرَٰتِۚ إِلَى ٱللَّهِ مَرۡجِعُكُمۡ جَمِيعٗا فَيُنَبِّئُكُم بِمَا كُنتُمۡ فِيهِ تَخۡتَلِفُونَ٤٨ وَأَنِ ٱحۡكُم بَيۡنَهُم بِمَآ أَنزَلَ ٱللَّهُ وَلَا تَتَّبِعۡ أَهۡوَآءَهُمۡ وَٱحۡذَرۡهُمۡ أَن يَفۡتِنُوكَ عَنۢ بَعۡضِ مَآ أَنزَلَ ٱللَّهُ إِلَيۡكَۖ فَإِن تَوَلَّوۡاْ فَٱعۡلَمۡ أَنَّمَا يُرِيدُ ٱللَّهُ أَن يُصِيبَهُم بِبَعۡضِ ذُنُوبِهِمۡۗ وَإِنَّ كَثِيرٗا مِّنَ ٱلنَّاسِ لَفَٰسِقُونَ٤٩ أَفَحُكۡمَ ٱلۡجَٰهِلِيَّةِ يَبۡغُونَۚ وَمَنۡ أَحۡسَنُ مِنَ ٱللَّهِ حُكۡمٗا لِّقَوۡمٖ يُوقِنُونَ٥٠﴾

“Dan Kami telah turunkan kepadamu al-Quran dengan membawa kebenaran, membenarkan apa yang sebelumnya, iaitu kitab-kitab (yang diturunkan sebelumnya) dan batu ujian terhadap kitab-kitab yang lain itu; maka putuskanlah perkara mereka menurut apa yang Allah turunkan dan janganlah kamu mengikuti hawa nafsu mereka dengan meninggalkan kebenaran yang telah datang kepadamu. Untuk tiap-tiap umat antara kamu, Kami berikan aturan dan jalan yang terang. Sekiranya Allah menghendaki, nescaya kamu dijadikan-Nya satu umat (sahaja), tetapi Allah hendak menguji kamu terhadap pemberian-Nya kepadamu, maka berlumba-lumbalah berbuat kebajikan. Hanya kepada Allah jua kembali kamu semuanya, lalu diberitahukan-Nya kepadamu apa yang telah kamu perselisihkan itu. (48); Dan hendaklah kamu memutuskan perkara antara mereka menurut apa yang diturunkan Allah, dan janganlah kamu mengikuti hawa nafsu mereka. Dan berhati-hatilah kamu terhadap mereka, supaya mereka tidak memalingkan kamu daripada sebahagian apa yang telah diturunkan Allah kepadamu. Jika mereka berpaling (daripada hukum yang telah diturunkan Allah), maka ketahuilah bahawa sesungguhnya Allah menghendaki akan menimpakan musibah kepada mereka disebabkan sebahagian dosa-dosa mereka. Dan sesungguhnya kebanyakan manusia adalah orang-orang yang fasiq. (49); Apakah hukum jahiliah yang mereka kehendaki, dan (hukum) siapakah yang lebih baik daripada (hukum) Allah bagi orang-orang yang yakin? (50)” (Surah al-Ma’idah: 48-50)

Allah SWT memberikan amaran yang paling keras terhadap orang yang memilih kalangan bukan Islam dalam kerjasama semata-mata bagi mendapatkan kuasa, sehingga mereka meninggalkan konsep kepimpinan Islam. Allah meletakkan golongan itu dengan sifat munafiq. Firman Allah SWT:

﴿بَشِّرِ ٱلۡمُنَٰفِقِينَ بِأَنَّ لَهُمۡ عَذَابًا أَلِيمًا١٣٨ ٱلَّذِينَ يَتَّخِذُونَ ٱلۡكَٰفِرِينَ أَوۡلِيَآءَ مِن دُونِ ٱلۡمُؤۡمِنِينَۚ أَيَبۡتَغُونَ عِندَهُمُ ٱلۡعِزَّةَ فَإِنَّ ٱلۡعِزَّةَ لِلَّهِ جَمِيعٗا١٣٩ وَقَدۡ نَزَّلَ عَلَيۡكُمۡ فِي ٱلۡكِتَٰبِ أَنۡ إِذَا سَمِعۡتُمۡ ءَايَٰتِ ٱللَّهِ يُكۡفَرُ بِهَا وَيُسۡتَهۡزَأُ بِهَا فَلَا تَقۡعُدُواْ مَعَهُمۡ حَتَّىٰ يَخُوضُواْ فِي حَدِيثٍ غَيۡرِهِۦٓ إِنَّكُمۡ إِذٗا مِّثۡلُهُمۡۗ إِنَّ ٱللَّهَ جَامِعُ ٱلۡمُنَٰفِقِينَ وَٱلۡكَٰفِرِينَ فِي جَهَنَّمَ جَمِيعًا١٤٠﴾

“Khabarkanlah kepada orang-orang munafiq bahawa mereka akan mendapat seksaan yang pedih. (138); (Iaitu) orang-orang yang mengambil orang-orang kafir menjadi wali (teman-teman penolong) dengan meninggalkan orang-orang Mukmin. Apakah mereka mencari kekuatan di sisi orang kafir itu? Maka, sesungguhnya semua kekuatan kepunyaan Allah. (139); Dan sungguh Allah telah menurunkan kekuatan kepada kamu di dalam al-Quran bahawa apabila kamu mendengar ayat-ayat Allah diingkari dan diperolok-olokkan (oleh orang-orang kafir), maka janganlah kamu duduk berserta mereka, sehingga mereka memasuki pembicaraan yang lain. Kerana sesungguhnya (kalau kamu berbuat demikian), tentulah kamu serupa dengan mereka. Sesungguhnya, Allah akan mengumpulkan semua orang-orang munafiq dan orang-orang kafir di dalam Jahannam. (140)” (Surah al-Nisa’: 138-140)

Islam mengharamkan sebarang hubungan yang menghilangkan kepimpinan Islam atau tidak menegaskan kedaulatan Islam atau tiada kuasa Islam untuk mentadbir kehidupan manusia.

Begitu juga, apabila bersama kalangan yang nyata bermusuh terhadap Islam, sama ada mereka yang menghina ajarannya atau bermusuh terhadap penganutnya atau bersikap melampau mahu berkuasa terhadap umat Islam. Bahkan, kalangan Islam yang melakukan perkara sedemikian dianggap munafiq.

Rasulullah SAW beristiqamah dengan tegas berpegang kepada prinsip dan konsep yang telah ditunjukkan oleh Allah SWT, sehinggakan Baginda sanggup membatalkan hubungan dengan bertindak tegas terhadap mereka yang melanggar syarat dan adab perpaduan dalam Islam.

Teladan Rasulullah SAW itu menjadi amalan negara Islam generasi awal sepanjang zaman, sehingga berjaya menjadi sebuah negara besar, mempunyai masyarakat majmuk berbagai-bagai agama dan bangsa yang menjangkau tiga benua besar, dari Asia Tenggara sehingga Asia Tengah dan Asia Barat, Utara Afrika dan Selatan Eropah.

Kita menyaksikan ideologi yang memimpin kerajaan perpaduan berasaskan bangsa, ekonomi, sempadan wilayah, kerjasama pertahanan dan keamanan sangat singkat masa bertahannya. Hal ini demikian kerana, kepimpinan tidak boleh mengawal nafsu manusia yang tidak dikawal oleh akal dan ilmu yang berpandukan iman atau aqidah yang menjadi petunjuk Allah Pencipta alam.

Allah SWT menolak golongan pelampau yang merosakkan perpaduan, walaupun mereka itu daripada kalangan penganut Islam sendiri. Perkara ini ditegaskan oleh firman-Nya:

﴿وَإِن طَآئِفَتَانِ مِنَ ٱلۡمُؤۡمِنِينَ ٱقۡتَتَلُواْ فَأَصۡلِحُواْ بَيۡنَهُمَاۖ فَإِنۢ بَغَتۡ إِحۡدَىٰهُمَا عَلَى الۡأُخۡرَىٰ فَقَٰتِلُواْ ٱلَّتِي تَبۡغِي حَتَّىٰ تَفِيٓءَ إِلَىٰٓ أَمۡرِ ٱللَّهِۚ فَإِن فَآءَتۡ فَأَصۡلِحُواْ بَيۡنَهُمَا بِٱلۡعَدۡلِ وَأَقۡسِطُوٓاْۖ إِنَّ ٱللَّهَ يُحِبُّ ٱلۡمُقۡسِطِينَ٩﴾

“Dan jika ada dua golongan daripada mereka yang beriman itu berperang, maka hendaklah kamu mendamaikan antara kedua-duanya! Tapi jika salah satunya melanggar perjanjian terhadap yang lain, hendaklah kamu perangi yang melanggar perjanjian itu sehingga dia kembali kepada perintah Allah. Sekiranya dia telah kembali, damaikanlah antara kedua-duanya dengan adil, dan hendaklah kamu berlaku adil; sesungguhnya Allah mencintai orang-orang yang berlaku adil.” (Surah al-Hujurat: 9)

Islam membenarkan perbezaan pendapat, bahkan kebebasan beragama tanpa paksaan dengan sempadan yang tidak hanyut (liberalisme). Akan tetapi, Allah mewajibkan agar berlaku adil kepada semua dan diharamkan bersikap melampau dan zalim (ekstrem), walaupun terhadap musuh bukan Islam yang bukan dalam kalangan rakyatnya. Perkara ini dinyatakan oleh firman-Nya:

﴿يَٰٓأَيُّهَا ٱلَّذِينَ ءَامَنُواْ كُونُواْ قَوَّٰمِينَ لِلَّهِ شُهَدَآءَ بِٱلۡقِسۡطِۖ وَلَا يَجۡرِمَنَّكُمۡ شَنَآنُ قَوۡمٍ عَلَىٰٓ أَلَّا تَعۡدِلُواْۚ ٱعۡدِلُواْ هُوَ أَقۡرَبُ لِلتَّقۡوَىٰۖ وَٱتَّقُواْ ٱللَّهَۚ إِنَّ ٱللَّهَ خَبِيرُۢ بِمَا تَعۡمَلُونَ٨﴾

“Wahai orang-orang yang beriman! Hendaklah kamu menjadi orang-orang yang selalu menegakkan (kebenaran) kerana Allah, menjadi saksi dengan adil. Dan janganlah sekali-kali kebencianmu terhadap sesuatu kaum, mendorong kamu untuk berlaku tidak adil. Berlaku adillah, kerana adil itu lebih dekat kepada taqwa. Dan bertaqwalah kepada Allah, sesungguhnya Allah Maha Mengetahui apa yang kamu kerjakan.” (Surah al-Ma’idah: 8)

Islam menegaskan bahawa perpaduan itu wajib dipimpin oleh Islam yang bercirikan keimanan kepada aqidah, syariat dan akhlaknya yang terdapat pada kepimpinan, bukan sekadar mempunyai ilmu dan pengaruhnya sahaja tanpa hidayah Allah SWT. Pada masa yang sama, perpaduan itu disertai oleh kalangan bukan Islam yang tidak ekstrem dan tidak memusuhi Islam, serta melarang dengan hukum haram daripada bersama dengan golongan yang nyata ekstrem dan bermusuh terhadap Islam dan penganutnya. Firman Allah SWT:

﴿۞عَسَى ٱللَّهُ أَن يَجۡعَلَ بَيۡنَكُمۡ وَبَيۡنَ ٱلَّذِينَ عَادَيۡتُم مِّنۡهُم مَّوَدَّةٗۚ وَٱللَّهُ قَدِيرٞۚ وَٱللَّهُ غَفُورٞ رَّحِيمٞ٧ لَّا يَنۡهَىٰكُمُ ٱللَّهُ عَنِ ٱلَّذِينَ لَمۡ يُقَٰتِلُوكُمۡ فِي ٱلدِّينِ وَلَمۡ يُخۡرِجُوكُم مِّن دِيَٰرِكُمۡ أَن تَبَرُّوهُمۡ وَتُقۡسِطُوٓاْ إِلَيۡهِمۡۚ إِنَّ ٱللَّهَ يُحِبُّ ٱلۡمُقۡسِطِينَ٨ إِنَّمَا يَنۡهَىٰكُمُ ٱللَّهُ عَنِ ٱلَّذِينَ قَٰتَلُوكُمۡ فِي ٱلدِّينِ وَأَخۡرَجُوكُم مِّن دِيَٰرِكُمۡ وَظَٰهَرُواْ عَلَىٰٓ إِخۡرَاجِكُمۡ أَن تَوَلَّوۡهُمۡۚ وَمَن يَتَوَلَّهُمۡ فَأُولَٰئِكَ هُمُ ٱلظَّٰلِمُونَ٩﴾

“Mudah-mudahan, Allah menimbulkan kasih sayang antaramu dengan orang-orang yang kamu musuhi antara mereka. Dan Allah adalah Maha Kuasa; dan Allah Maha Pengampun lagi Maha Penyayang. (7); Allah tidak melarang kamu untuk berbuat baik dan berlaku adil terhadap orang-orang yang tiada memerangimu kerana agama dan tidak (pula) mengusir kamu dari negerimu. Sesungguhnya, Allah menyukai orang-orang yang berlaku adil. (8); Sesungguhnya, Allah hanya melarang kamu menjadikan orang-orang yang memerangimu kerana agama sebagai kawanmu dan mengusir kamu dari negerimu, dan membantu (orang lain) untuk mengusirmu. Dan sesiapa menjadikan mereka sebagai kawan, maka mereka itulah orang-orang yang zalim. (9)” (Surah al-Mumtahanah: 7-9)

Inilah petunjuk Allah SWT daripada kitab mukjizat dan pelaksanaan Rasulullah SAW yang menjadi teladan sebenar, bukannya ciptaan manusia yang berakal dan bernafsu, sekalipun berilmu tetapi tiada hidayah. Fahamilah firman Allah SWT:

﴿وَأَنَّ هَٰذَا صِرَٰطِي مُسۡتَقِيمٗا فَٱتَّبِعُوهُۖ وَلَا تَتَّبِعُواْ ٱلسُّبُلَ فَتَفَرَّقَ بِكُمۡ عَن سَبِيلِهِۦۚ ذَٰلِكُمۡ وَصَّىٰكُم بِهِۦ لَعَلَّكُمۡ تَتَّقُونَ١٥٣﴾

“Dan bahawa (yang Kami perintahkan) inilah jalan-Ku yang lurus, maka hendaklah kamu mengikutinya, dan janganlah kamu mengikuti jalan-jalan (yang lain), kerana jalan-jalan itu mencerai-beraikan kamu dari jalan-Nya. Demikianlah, diperintahkan oleh Allah agar kamu bertaqwa.” (Surah al-An‘am: 153)

Tan Sri Abdul Hadi Awang
Presiden PAS

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Mat Maslan jawab dakwaan Tajuddin wujud SD UMNO sokong Anwar

Datuk Seri Ahmad Maslan memberikan penjelasan berhubung dakwaan bekas ahli Majlis Tertinggi (MT) Datuk Seri Tajuddin Abdul Rahman wujud akuan bersumpah (SD) Ahli Parlimen (MP) UMNO menyokong Datuk Seri Anwar Ibrahim sebagai Perdana Menteri (PM).

Setiausaha Agung UMNO itu tidak menafikan berhubung SD yang didakwa Tajuddin terdapat 15 MP UMNO menyokong Anwar tetapi sebaliknya menjelaskan yang jadi PM sekarang Datuk Seri Ismail Sabri Yaakob dan bukannya Anwar.

“SD apa? Jadi ke perkara itu? Perdana Menterikan DSIS (Ismail Sabri). Anwar ke Perdana Menteri?

“Siapa 15 Ahli Parlimen yang desak dan akhirnya Ismail Sabri jadi Perdana Menteri? Tajuddin ke?” katanya dipetik laporan BH.

Ahmad juga mendakwa sebenarnya kejayaan Ismail Sabri menjadi PM adalah disebabkan sokongan Presiden, Datuk Seri Ahmad Zahid Hamidi dan perkara lebih penting adalah UMNO kini menjadi semakin kuat.

“Dalam perjuangan yang penting adalah hasilnya…perjuangan Presiden, dibantu timbalan dan ahli MT antaranya kita menang tujuh pilihan raya.

“Yang terbesar ialah apabila 15 MP mendesak yang akhirnya Ismail Sabri menjadi Perdana Menteri.

“Ini cerita Presiden UMNO dan hasilnya, apa cerita Tajuddin, Annuar Musa (Tan Sri) dan Mohamed Nazri Aziz (Datuk Seri)…cerita mereka itu apa hasilnya?” katanya.

Terdahulu, Tajuddin yang juga Duta Besar Malaysia ke Indonesia mendedahkan Zahid mengetuai bagi menandatangani SD dalam kalangan MP UMNO bagi menyokong Presiden PKR, Anwar sebagai PM.

Tambah MP Pasir Salak itu lagi, Zahid bersama rakannya, Datuk Seri Najib Razak pada awalnya enggan menyokong Ismail Sabri sebagai calon PM bersama-sama dengan 13 MP UMNO lain tahun lalu sehingga terpaksa dipujuk.

“Jadi kita cadangkan nama Ismail Sabri sebagai Perdana Menteri… kalau tahu cerita sebenar, geleng kepala. Tan Sri Muhyiddin Yassin setuju Ismail Sabri jadi PM, PAS pun bersetuju dan mereka sanggup tandatangan SD (Akuan Bersumpah) sokong jadi PM.

“UMNO berpecah, ada yang setuju dan ada yang tidak setuju… 15 orang, Zahid dan Najib pegang jangan tandatangan sampai minit akhir.

“Jangan mereka nak nafikan ya, kita nak kumpulkan semua sokongan MP UMNO tidak boleh dapat kerana 15 ini kena pegang,” katanya.


UMNO nak PRU masa banjir, Agong tinjau persediaan banjir

Ketika Yang di-Pertuan Agong prihatin terhadap bencana tahunan yang bakal menimpa negara setiap hujung tahun iaitu musim tengkujuh dan kemungkinan banjir, UMNO pula terus sibuk mendesak Pilihan Raya Umum Ke-15 (PRU-15) diadakan tahun ini juga.

Hari ini baginda Al-Sultan Abdullah Ri’ayatuddin Al-Mustafa Billah Shah telah berkenan berangkat mendengar taklimat persiapan menghadapi bencana dan banjir di Pusat Ramalan dan Amaran Banjir Negara (PRABN), Jabatan Pengairan dan Saliran (JPS) di Ampang, Selangor.

Ketibaan Yang di-Pertuan Agong jam 10.25 pagi disambut Menteri Alam Sekitar dan Air Datuk Seri Tuan Ibrahim Tuan Man; Menteri Kesihatan Khairy Jamaluddin dan Ketua Setiausaha Negara Tan Sri Mohd Zuki Ali.

Hadir sama Ketua Setiausaha Kementerian Alam Sekitar dan Air Datuk Seri Dr Zaini Ujang, Ketua Pengarah JPS Datuk Dr Md Nasir Md Noh dan Ketua Pengarah Jabatan Meteorologi Malaysia (MetMalaysia) Muhammad Helmi Abdullah.

Taklimat tertutup itu disembahkan atas titah Seri Paduka itu bagi mengetahui kesiapsiagaan agensi terlibat menghadapi Monsun Timur Laut 2022/2023 yang dijangka bermula pertengahan November depan dan berakhir Mac 2023.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Sebelum ini, UMNO terus menerus mendesak Perdana Menteri Datuk Seri Ismail Sabri Yaakob supaya mengadakan PRU-15 seberapa segera tanpa mempedulikan bencana yang bakal menimpa negara setiap tibanya hujung tahun.

30 September lalu, Majlis Tertinggi (MT) UMNO tanpa mempedulikan pendapat dan kehendak majoriti rakyat Malaysia, memutuskan PRU-15 mesti diadakan tahun ini juga, dan meminta Perdana Menteri menghadap Yang di-Pertuan Agong memohon perkenan membubar Parlimen ke-14.

Susulan itu, Ismail Sabri yang juga Naib Presiden UMNO dijangka menghadap Yang di-Pertuan Agong, hari ini, namun tidak pasti sama ada memohon perkenan baginda membubarkan Parlimen menjadi agenda pertemuan itu.

Sementara itu, beberapa netizen yang mengulas laporan lawatan Yang di-Pertuan Agong untuk mendengar taklimat persiapan menghadapi bencana dan banjir, menyindir UMNO yang terus mendesak PRU diadakan tahun ini.

Sesetengah daripada netizen turut mencadangkan pihak berkaitan supaya mengajak Presiden UMNO Datuk Seri Ahmad Zahid Hamidi sendiri menghadiri majlis taklimat berkenaan.

Mereka turut memuji keprihatinan Yang di-Pertuan Agong yang lebih memahami kebimbangan rakyat, berbanding ahli politik UMNO dan Barisan Nasional (BN) yang mahu mengadakan pilihan raya ketika musim bencana.

“Moga YDPA dapat membuat keputusan yang adil demi kesejahteraan rakyat, bukan desakan parti politik”. Itu antara komen netizen berhubung lawatan Yang di-Pertuan Agong.

Aiman Hilmi pula menulis “Geng tu kata pilihan raya lagi penting demi selamatkan presiden kesayangan”.

Amir Amzee menulis “Daulat Tuanku… rakyat tengah risau tentang banjir manakala puak tu tengah kalut nak PRU… mohon Tuanku tak perkenan permohonan pembubaran Parlimen”.


Kompaun RM20,000 dikenakan kepada penganjur lawatan PM di Melaka

Sebanyak RM20,000 kompaun dikenakan kepada penganjur lawatan Perdana Menteri (PM) Datuk Seri Ismail Sabri Yaakob di Melaka hari ini.

Ismail Sabri mengadakan lawatan di sebuah Pusat Daerah Mengundi (PDM) Selandar, Alor Gajah dan kompaun tersebut dikeluarkan atas kesalahan melanggar prosedur operasi standard (SOP) pencegahan Covid-19 pada Pilihan Raya Negeri (PRN) Melaka.

Pegawai kesihatan daripada Pejabat Kesihatan Daerah Jasin mengesahkan kompaun tersebut dikeluarkan kepada penganjur Barisan Nasional (BN) di Medan Selera Selandar.

“Kompaun berjumlah RM20,000 dikeluarkan kepada penganjur. Kompaun diberikan kepada Ketua Pusat Daerah Mengundi (PDM) BN Dewan Undangan Negeri (DUN) Asahan.

“Ia (kompaun) dikeluarkan atas kesalahan melanggar SOP, iaitu tiada penjarakan fizikal,” kata pegawai kesihatan itu yang enggan namanya disiarkan lapor portal BH.

Bagaimanapun, Ketua PDM berkenaan enggan memberikan sebarang kenyataan berhubung kompaun tersebut kerana takut akan dikenakan kompaun lagi sekali.

“Tak apalah, nanti saya kena lagi,” katanya.

Isu SOP yang terlalu ketat dibangkitkan hampir semua parti yang bertanding dalam PRN Melaka, termasuk BN, Pakatan Harapan (PH) dan Perikatan Nasional (PN) sejak tempoh kempen bermula Isnin lalu.

Terdahulu, Datuk Seri Najib Razak tiba di medan selera itu sekitar jam 11.20 pagi untuk menjamu selera, disusuli ketibaan Ismail yang juga Naib Presiden UMNO, kira-kira jam 12 tengah hari.

Turut hadir, calon BN di DUN Asahan, Fairul Nizam Roslan dan calon BN di DUN Machap Jaya, Ngwe Hee Sem.

Ismail hari ini mengadakan lawatan di beberapa lokasi sekitar Melaka, bermula dengan sarapan di Kota Melaka, sebelum bergerak ke Sungai Udang, Masjid Tanah, Selandar dan Rim di Jasin, sebelum pulang ke Kuala Lumpur.

Suruhanjaya Pilihan Raya (SPR) pada 8 Nov lepas melarang penganjuran ceramah, syarahan, kempen secara fizikal, kempen ziarah rumah ke rumah, aktiviti tinjauan mesra dan pengedaran risalah kepada orang awam secara bersemuka diadakan sepanjang tempoh PRN Melaka.

SPR menetapkan hari mengundi bagi PRN Melaka pada 20 Nov dan undi awal pada 16 Nov berikutan pembubaran Dewan Undangan Negeri pada 4 Okt lepas selepas empat Ahli Dewan Undangan Negeri (ADUN) menarik sokongan terhadap Ketua Menteri Datuk Seri Sulaiman Md Ali.


Perbicaraan kes rasuah Bung Moktar dan isteri ditetapkan pada Julai

Mahkamah menetapkan 7 Julai akan bermulanya perbicaraan kes melibatkan Datuk Seri Bung Moktar Radin dan isteri, Datin Seri Zizie Izette Ab Samad, atas pertuduhan rasuah RM2.8 juta.

Tarikh perbicaraan ditetapkan 10 hingga 14, serta 20, 21, 24 dan 25 Julai oleh Hakim Mahkamah Sesyen, Rozina Ayob, ketika sebutan kes itu hari ini, menurut laporan BH.

Timbalan Pendakwa Raya, Law Chin How memberitahu perbicaraan akan bermula selepas Mahkamah Rayuan membuat keputusan dalam kes sama selepas bantahan dibuat oleh kedua-dua tertuduh sebelum ini.

“Tarikh bicara ditetapkan selepas keputusan Mahkamah Rayuan berhubung kes sama, pada 7 Julai ini,” katanya pada BH.

Media melaporkan bantahan awal pihak pendakwaan terhadap rayuan Bung Moktar dan Zizie Izette berhubung keputusan yang memerintahkan mereka membela diri atas tiga pertuduhan rasuah akan didengar di Mahkamah Rayuan pada 7 Julai.

Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Bung Moktar yang ketika itu Pengerusi Bukan Eksekutif FELCRA didakwa menerima rasuah daripada Madhi Abdul Hamid melalui Zizie Izette di Public Bank cawangan Taman Melawati, antara jam 12.30 tengah hari dan 5 petang, 12 Jun 2015.

Bung Moktar juga didakwa menerima suapan RM335,500 daripada Norhaili Ahmad Mokhtar di bawah nama Zizie Izette atas sebab sama dan di tempat serupa pada 19 Jun 2015.

Pendakwaan terhadap Bung Moktar dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama.

Seksyen itu memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Zizie Izette pula mengaku tidak bersalah atas tiga tuduhan bersubahat dengan suaminya berhubung perkara itu.


Vaksin kanak-kanak: Masa tunggu dan lihat telah tamat, kata Khairy

Hanya satu juta kanak-kanak berumur lima hingga 11 tahun telah divaksin daripada 1.63 juta janji temu Program Imunisasi Covid-19 Kebangsaan Kanak-Kanak (PICKids) yang dihantar setakat 3 Februari lalu, menurut Menteri Kesihatan Khairy Jamaluddin.

Beliau berkata baki iaitu lebih 600,000 individu yang telah mendaftar dan menerima tarikh janji temu, gagal mendapatkan vaksin berkenaan, lapor Bernama

“Vaksinasi Covid-19 bagi kanak-kanak lima hingga 11 tahun baru mencecah 30 peratus, dengan keadaan kes yang meningkat dalam kalangan kanak-kanak, kita melihat kemasukan ke hospital meningkat, di samping kita melihat kes kemasukan ke Unit Rawatan Rapi Pediatrik (PICU) meningkat.

“Ibu bapa masih lagi tidak buat pilihan untuk memberi perlindungan kepada anak-anak mereka melalui vaksinasi kanak-kanak (PICKids). Saya rasa masa untuk tunggu dan lihat dah tamat…kita melihat vaksinasi ini selamat dan memberi perlindungan daripada gejala yang paling serius,” katanya pada sidang media di Bangunan Parlimen hari ini.

Beliau berkata kanak-kanak lebih berisiko tinggi untuk dijangkiti varian Omicron berbanding varian sebelum ini, memandangkan kumpulan itu amat terdedah dan belum mendapat perlindungan sewajarnya, berbanding kumpulan dewasa yang telah divaksin.

Beliau berkata lebih berisiko adalah kanak-kanak yang mempunyai komorbid atau tergolong dalam kumpulan kanak-kanak berisiko tinggi (‘immunocompromised’) seperti mempunyai penyakit paru-paru kronik, penyakit jantung, lemah sistem imun badan, kanser, asma dan obesiti.

“Varian Omicron juga akan menyebabkan keadaan penyakit sedia ada menjadi lebih teruk. Sebagai contoh, pesakit mempunyai asma akan mengalami semput yang teruk walaupun kategori jangkitan Covid-19 adalah rendah,” katanya.

Khairy berkata jumlah keseluruhan kanak-kanak berumur di bawah 11 tahun yang dijangkiti Covid-19 menunjukkan peningkatan iaitu 7,730 pada 2020 kepada 379,245 pada 2021.

Beliau berkata jumlah keseluruhan pesakit kanak-kanak di bawah 12 tahun yang dijangkiti Covid-19 tahun ini bagi tempoh Januari hingga pertengahan Mac adalah seramai 119,719 orang.

Mengenai kadar kemasukan kanak-kanak ke wad PICU, beliau berkata ia meningkat sebanyak 94 peratus untuk semua kategori tiga hingga lima dengan peningkatan ketara kategori empat adalah sebanyak 200 peratus dan kategori lima, 125 peratus.

Menjawab soalan sama ada protokol fasa peralihan endemik akan disemak semula sekiranya berlaku peningkatan kes atau penularan varian baharu yang lebih ganas, Khairy berkata KKM bersedia dengan apa sahaja kemungkinan.

“Saya telah nasihatkan jemaah menteri bahawa protokol ini mesti dikaji jika berlaku sebarang kemungkinan dan kita percaya bukan hanya Malaysia, mana-mana negara pun, akan kaji protokol mereka termasuk pembukaan sempadan sekiranya berlaku situasi yang boleh menyebabkan sistem kesihatan lumpuh,” katanya.

Bagaimanapun katanya dengan data dan maklumat yang diperoleh sebelum keputusan peralihan itu dibuat, KKM berharap ia bersifat sehala dan tidak akan berpatah balik.

Mengenai situasi semasa jangkitan varian Omicron di Malaysia, Khairy berkata sehingga semalam (8 Mac), kadar penggunaan katil bukan kritikal untuk kes Covid-19, termasuk kes yang disyaki adalah 69 peratus manakala kadar penggunaan katil ICU bagi kes Covid-19 adalah 42 peratus dan kadar penggunaan ventilator untuk pesakit Covid-19 adalah 25 peratus.

“Jika dilihat secara keseluruhan penggunaan katil bukan kritikal termasuk untuk kes Covid-19 dan bukan Covid-19 adalah 70 peratus, manakala penggunaan keseluruhan katil ICU untuk kes Covid-19 dan bukan Covid-19 adalah 59 peratus.

“Secara keseluruhannya sistem kesihatan kita masih mampu mengendalikan kes Covid dan bukan Covid di negara ini,” katanya.


Langkah AS sukarkan Malaysia bayar hutang, tarik pelabur asing

Nilai ringgit yang semakin lemah berbanding dolar Amerika Syarikat (AS) berikutan langkah Rizab Persekutuan (Fed) AS menaikkan kadar faedah, menjadikannya Malaysia lebih sukar untuk membayar balik hutangnya, terutamanya dalam dolar AS, dan menarik pelaburan asing, kata pakar ekonomi.

Ketua ekonomi Macroeconomics Associated LLC Gustavo Pessoa menegaskan bahawa keadaan itu berada pada garisan ‘merah’.

“Pastinya ia akan juga menurunkan pendapatan dan menyukarkan untuk membayar hutang. Malangnya adalah sukar dan berbahaya untuk campur tangan dalam pasaran kadar tukaran asing kerana dalam jangka pendek kadar pertukaran mencerminkan politik, tetapi dalam jangka panjang ia mencerminkan produktiviti.

“Jadi, satu-satunya cara selamat untuk menanganinya ialah meningkatkan produktiviti negara. Sebarang bentuk lain untuk campur tangan dalam jangka pendek akan menjadi penipuan,” kata Pessoa menurut SunBiz.

Sementara itu, Ketua Ahli Ekonomi Unit Perisikan Ekonomi, Simon Baptist berkata isu yang lebih besar ialah kadar faedah yang tinggi di AS menyukarkan Malaysia menarik pelaburan asing yang penting untuk transformasi negara.

“Sebab itu kerajaan perlu lebih aktif melakukan pembaharuan untuk menarik perniagaan dan orang ramai ke Malaysia.

“Keadaan Malaysia (dari segi pembayaran balik hutang) tidak terlalu membimbangkan pada masa ini kerana harga komoditi yang tinggi menyokong rizab pertukaran asing, dan kebanyakannya berharga dalam dolar AS di pasaran antarabangsa,” kata Baptist.

Profesor Emeritus Dr Barjoyai Bardai menyatakan bahawa sekarang adalah masa yang sesuai untuk Malaysia membayar balik pinjaman dalam yen.

“Pada masa ini kita mempunyai beberapa pinjaman dalam yen Jepun. Ringgit kita telah mengukuh berbanding yen lebih daripada 7 peratus dalam tahun ini. Ini adalah masa yang baik untuk membayar balik pinjaman jika kita mempunyai kemampuan,” katanya.

Sehingga jam 5 petang 15 September lepas, mata wang tempatan telah susut kepada 4.5350 berbanding dolar AS, mencapai paras 4.53 yang dianggap paling rendah sejak Krisis Kewangan Asia.

Menteri Kewangan Tengku Datuk Seri Zafrul Tengku Abdul Aziz pada Julai berkata bahawa hutang Kerajaan Persekutuan sehingga Jun 2022 berjumlah RM1.045 trilion, atau 63.8 peratus daripada Keluaran Dalam Negara Kasar (KNDK).

Kira-kira RM43.1 bilion (18.4 peratus) daripada anggaran jumlah hasil Putrajaya diperuntukkan untuk caj perkhidmatan hutang Kerajaan Persekutuan untuk tahun ini.

“Menjelang akhir Jun 2022, RM19.8 bilion telah dibelanjakan untuk membayar faedah hutang tertunggak kerajaan,” kata Tengku Zafrul.


Kes baharu Covid semalam melonjak hampiri 6,000, lapan kematian

Jangkitan baharu Covid-19 di seluruh negara semalam (Rabu, 20 Julai 2022) melonjak hampir mencecah 6,000 kes – tertinggi melepas 5,624 kes yang dicatat pada 23 April lalu.

Kementerian Kesihatan (KKM) memaklumkan sebanyak 5,685 jangkitan baharu direkodkan semalam, meningkat tinggi berbanding 3,902 yang dicatat pada Selasa, dengan 3,337 pesakit turut disahkan sembuh daripada jangkitan.

Bagaimanapun, menurut data laman Github KKM, penerima vaksin dos penggalak kelak menjadi penyumbang tertinggi kes harian apabila mencatat 4,303 kes, diikuti 944 kes (individu menerima dua dos); 402 kes (individu tidak divaksinasi); dan 36 kes (penerima belum lengkap divaksinasi).

Jangkitan baharu itu turut melonjakkan kumulatif positif Covid-19 sejak Januari 2020 hingga semalam kepada 4,635,648 kes – tertinggi dalam kalangan negara-negara Asean selepas Vietnam dan Indonesia – dengan 4,554,286 pesakit telah sembuh.

Sehingga semalam sebanyak 45,484 kes masih aktif, meningkat berbanding 43,144 pada Selasa, termasuk 43,858 pesakit menjalani kuarantin di rumah (41,488 pada Selasa) dan 39 lagi ditempatna di PKRC (33 pada Selasa).

Sementara itu, seramai 1,531 pesakit dirawat di hospital, turun berbanding 1,568 pesakit pada Selasa, manakala 56 lagi dimasukkan ke unit rawatan dapi (55 pada Selasa), dengan 35 daripadanya memerlukan alat bantuan pernafasan (39 pada Selasa).

Berikut adalah pecahan kes harian mengikut negeri dan kumulatif positif sejak Januari 2020:

Selangor – 2,024 (1,413,022);
Kuala Lumpur – 1,834 (392,047);
Johor – 126 (387,603);
Sabah – 279 (378,874);
Sarawak – 85 (308,967);
Kedah – 126 (303,077);
Pulau Pinang – 205 (288,369);
Kelantan – 53 (249,013);
Perak – 357 (211,939);
Negeri Sembilan – 230 (211,284);
Pahang – 63 (173,451);
Melaka – 147 (127,963);
Terengganu – 41 (127,063);
Putrajaya – 92 (23,494);
Labuan – 15 (21,689); dan
Perlis – 8 (17,793).

Sementara itu, KKM juga melaporkan seramai lapan pesakit meninggal dunia akibat komplikasi Covid-19 semalam, termasuk lima daripadanya kes kematian di luar fasiliti kesihatan atau kes ‘brought in death’ (BID).

Kes kematian itu dilaporkan masing-masing dua di Perak, Selangor dan Kuala Lumpur, manakala masing-masing satu kes dicatat di Johor dan Melaka.

Kematian terbaharu semalam menjadikan kumulatif sejak Mac 2020 meningkat kepada 35,878 kes, termasuk 7,614 kes BID.


Kabul tegang, Taliban hampir tawan Afghanistan

Situasai di ibu negara Afghanistan dilaporkan semakin tegang dengan beberapa negara mula menarik keluar duta dan pegawai diplomatik masing-masing tatkala pejuang Taliban dilaporkan mula memasuki Kabul.

Amerika Syarikat (AS), Britain dan Jerman antara negara yang menghantar anggota tenteranya ke Kabul bagi membantu mengeluarkan diplomat dan rakyat masing-masing dari negara itu.

Pegawai kanan Kementerian Dalam Negeri Afghanistan melaporkan pejuang Taliban hampir memasuki Kabul tatkala AS memindahkan diplomatnya dari kedutaan menggunakan helikopter.

Pegawai itu memaklumkan pejuang Taliban memasuki Kabul melalui pelbagai arah, namun tidak menyatakan secara terperinci.

Ciapan daripada akaun Twitter Istana Presiden memberitahu bunyi tembakan kedengaran di sekitar Kabul namun menjelaskan ia dilepaskan oleh pasukan keselamatan negara itu yang masih mengawal Kabul dengan kerjasama sekutu antarabangsa.

Pegawai AS pula memberitahu semua kakitangan diplomatnya dipindahkan dari pejabat kedutaan itu di daerah Wazir Akbar Khan. Lebih ramai askar AS telah dihantar untuk membantu pemindahan itu setelah menjangkakan Kabul akan jatuh ke tangan Taliban dalam beberapa hari lagi.

Awal hari ini, Taliban menawan bandar terbesar di barat Afghanistan, Jalalabad tanpa mendapat tentangan, sekali gus membolehkan mereka mengawal salah satu lebuh raya utama di negara itu.

Taliban turut menawan pintu lintasan di Torkham bersempadan dengan Pakistan, meninggalkan lapangan terbang Kabul satu-satunya jalan keluar dari Afghanistan yang masih di bawah kawalan kerajaan.

“Tidak ada pertempuran yang berlaku di Jalalabad kerana gabenor menyerah diri kepada Taliban. Penyerahan diri kepada Taliban adalah satu-satunya cara untuk memastikan nyawa orang awal selamat,” kata pegawai Afghanistan di Jalalabad.

Duta Britain ke Afghanistan pula dibawa keluar dari Afghanistan hari ini selepas tentera United Kingdom (UK) tiba untuk membantu pemindahan pegawai diplomatik dan rakyatnya. – Agensi


UMNO Alor Gajah gesa Sulaiman dilantik Pengerusi UMNO Melaka, ganti Rauf

Ketua Menteri (KM) Datuk Seri Sulaiman Md Ali layak dilantik sebagai Pengerusi Badan Perhubungan UMNO negeri dan Pengerusi Barisan Nasional (BN) Melaka yang baharu, kata UMNO Bahagian Alor Gajah.

Cadangan tersebut disuarakan pemangku Ketua Bahagian, Datuk Rospandi Leman yang mahu jawatan tersebut digantikan dengan Sulaiman dan bukannya Datuk Seri Ab. Rauf Yusoh, ia susulan timbul spekulasi gerakan untuk menyingkirkan Sulaiman baru-baru ini.

Menurut Rospandi, langkah itu untuk mengukuhkan kepimpinan UMNO dan BN di peringkat bahagian serta negeri sekiranya KM adalah individu yang sama memegang kedua-dua jawatan tersebut.

“Jawatankuasa UMNO Bahagian Alor Gajah juga berpendirian, fokus utama kepimpinan kerajaan negeri pada masa ini adalah untuk memulihkan semula pembangunan ekonomi negeri dan kehidupan rakyat selepas pandemik Covid-19.

“Bukan hal-hal yang tidak sepatutnya sehingga boleh merencatkan usaha dan perancangan kerjaan negeri,” katanya dalam satu kenyataan, pada Jumaat.

Tambah Rospandi, UMNO bahagian itu menyatakan pendirian yang jelas dan tegas serta menzahirkan sokongan tidak berbelah bahagi kepada Sulaiman yang juga merupakan Ahli Dewan Undangan Negeri (ADUN) Lendu.

Katanya, pendirian bahagian itu selaras dengan aku janji yang dibuat oleh UMNO dan BN bahawa Sulaiman akan terus kekal dilantik sebagai KM jika parti terus diberikan mandat baharu.

“Sebarang cubaan menganggu gugat kepimpinannya sebagai Ketua Menteri, perbuatan untuk mengkhianati mandat besar yang telah diberikan oleh pengundi dan rakyat Melaka,” katanya.

Sebelum ini, khabar angin yang sama turut tersebar mendakwa terdapat langkah untuk menggulingkan Sulaiman oleh seorang lagi pemimpin parti, yang dikatakan sedang mengintai jawatan KM Melaka.

Walaupun tidak memegang sebarang jawatan kanan dalam UMNO Melaka, pucuk pimpinan parti memilih Sulaiman untuk menerajui negeri itu semula selepas BN muncul pemenang Pilihan Raya Negeri (PRN) Melaka November tahun lepas.

Sulaiman mengangkat sumpah sebagai KM Melaka ke-13 di Pejabat Yang Dipertua Negeri Melaka pada 21 Nov tahun lepas, selepas BN memenangi PRN Melaka.

Ini merupakan kali kedua Sulaiman dilantik sebagai KM Melaka selepas pertama kali dilantik ke jawatan berkenaan pada 9 Mac 2020, menggantikan Adly Zahari yang dilantik KM Melaka ke-11 pada 11 Mei 2018.


Bot karam dalam perjalanan bawa PATI ke Malaysia

Sebuah bot karam dipercayai membawa puluhan pendatang tanpa izin dalam perjalanan ke Malaysia karam di luar pantai Indonesia.

Menurut laporan awal media luar negara AFP, sekurang-kurangnya dua maut dan 26 lagi masih hilang selepas bot nelayan kayu yang membawa 89 penumpang itu karam ketika berlepas menuju ke Malaysia.

Bot itu melalui laluan yang tidak dikawal dan mula mengalami kebocoran tidak lama selepas itu.

Bot tersebut kemudiannya dibadai imbak kuat sehingga menyebabkannya terbalik dan karam.

Seorang penumpang lelaki dan wanita ditemukan maut, manakala 61 lagi diselamatkan dan dibawa ke hospital serta selebihnya masih belum ditemukan.

“Pasukan keselamatan sudah dikerahkan ke lokasi kejadian bagi melakukan operasi mencari dan menyelamat.

“Namun setakat ini, tiada mangsa ditemukan,” kata ketua pasukan kecemasan, Ady Pandawa.

Jelasnya, penumpabg bot berkenaan berasal dari seluruh Indonesia dan mereka dalam perjalanan ke Malaysia untuk mencari pekerjaan.

Ady tidak menolak kemungkinan bot itu mengalami kebocoran kerana jumlah penumpang melebihi kapasiti.

Pada Januari lalu, enam wanita Indonesia lemas di pantai Malaysia selepas bot mereka karam semasa cubaan memasuki negara itu secara haram.

Sebulan sebelum itu, 21 pendatang tanpa izin Indonesia juga terkorban selepas bot mereka karam.


Tokyo dalam darurat Covid-19 mulai hari ini

Perdana Menteri Yoshihide Suga meletakkan Tokyo di bawah perintah darurat Covid-19 tahap empat bermula hari ini hingga 22 Ogos, dalam usaha mengekang penularan wabak Covid-19 tatkala Sukan Olimpik Tokyo 2020 berlangsung.

Dengan peraturan ketat sepanjang acara sukan itu berlangsung, Jepun berusaha mengurangkan pergerakan orang ramai, khususnya pada cuti musim panas kerana bimbang Olimpik 2020 menjadi pusat penularan Covid-19.

Sukan Olimpik Tokyo 2020 akan dibuka secara rasmi pada 23 Julai dan berakhir pada 8 Ogos, akan diadakan secara tertutup di kebanyakan lokasi di sekitar Tokyo.

Selain di Tokyo, perintah darurat Covid-19 turut dikenakan di wilayah Okinmawa, Chiba, Saitama, Kanagawa dan Osaka.

Bagaimanapun perintah darurat Covid-19 tidak dilakukan secara menyeluruh di seluruh wilayah berkenaan, sebaliknya ditumpukan di kawasan panas. Beberapa peraturannya juga dilonggarkan bagi seluruh wilayah, berbanding perintah darurat biasa yang lebih ketat.

Di bawah perintah darurat biasa, restoran dilarang menawarkan alkohol dan perlu ditutup pada jam 8 malam. Walaupun, perintah darurat Covid-19 juga melarang alkohol dijual, namun di sesetengah kawasan ia dibenarkan sehingga jam 7 malam.

Di Tokyo, kemudahan komersial utama wajib ditutup pada jam 8 malam. Kehadiran di acara besar adalah terhad kepada 5,000 orang atau 50% dari kapasiti tempat, mana yang lebih sedikit. – Agensi


Objek dipercayai serpihan roket China ditemui di Sarawak

Dua keluarga di Batu Niah, Sarawak, diarah untuk mengosongkan rumah berikutan kebimbangan radioaktif selepas objek asing ditemui berhampiran kediaman mereka.

Langkah itu diambil bagi membolehkan siasatan berhubung kebimbangan mengenai objek yang dipercayai serpihan daripada roket Long March 5B China.

Kewujudan objek hitam tidak dikenali itu di Lot 65, Pekan Sepupok Lama, Niah, dilaporkan penduduk setempat pada Ahad (31 Julai).

Sejurus panggilan kecemasan diterima jam 6 petang, Jabatan Bomba dan Penyelamat Batu Niah mengerah lima anggota ke lokasi objek berkenaan.

“Pasukan operasi menemui objek hitam yang tertimbus kira-kira setengah meter dalam tanah dan gambar telah dirakam untuk tindakan lanjut,” lapor Astro Awani memetik anggota Jabatan Bomba dan Penyelamat Batu Niah sebagai berkata pada Isnin (1 Ogos).

Jurucakap itu berkata, penghuni kedua-dua rumah itu diarahkan untuk mengosongkan kediaman mereka sementara waktu.

Operasi itu ditangguhkan kira-kira jam 8.20 malam Ahad sementara menunggu arahan lanjut.

Sebelum ini, heboh di media sosial dengan beberapa video dan gambar memaparkan objek terang seperti meteor di ruang udara Sarawak khususnya di kawasan Kuching.

Objek itu dipercayai serpihan daripada roket Long March 5B yang dilaporkan telah memasuki atmosfera bumi melintasi Lautan Hindi sekitar jam 12.45 pagi Ahad (31 Julai), menurut Pentadbiran Aeronautik dan Angkasa Lepas Kebangsaan Amerika Syarikat.

Sementara itu, polis Miri mengesahkan terdapat serpihan logam, dipercayai bahagian roket Long March 5B milik China, terbenam berdekatan sebuah rumah di Sepupok, Batu Niah.

Ketua Polis Daerah Miri Asisten Komisioner Alexson Naga Chabu berkata pihaknya menerima laporan mengenai penemuan objek itu semalam (Ahad) dan menerusi tinjauan yang dilakukan, serpihan logam itu didapati terbenam kurang satu meter di dalam tanah.

Bagaimanapun, pihaknya tidak dapat mengesahkan asal usul logam tersebut dan telah meminta bantuan Pasukan Khas Bahan Kimia Berbahaya (Hazmat) Jabatan Bomba dan Penyelamat serta Kementerian Sains, Teknologi dan Inovasi (MOSTI) untuk menganalisis tempat tersebut.

“Kita nasihati orang ramai agar tidak berada di kawasan berhampiran tempat kejadian kerana dibimbangi logam tersebut mengandungi bahan radioaktif yang boleh memudaratkan kesihatan,” katanya


Defisit negara berbanding KDNK masih yang terendah: Mustapa

Nisbah defisit daripada Keluaran Dalam Negara Kasar (KDNK) Malaysia merupakan yang terendah jika dibandingkan dengan negara-negara lain, kata Datuk Seri Mustapa Mohamed.

Menteri di Jabatan Perdana Menteri (Ekonomi) itu berkata negara seluruh dunia bergelut untuk berjimat cermat, malahan negara besar pengeluar minyak turut menghadapi defisit akibat kesan daripada pandemik Covid-19 yang melanda seluruh dunia.

“Realitinya seluruh dunia menghadapi kekangan serta defisit besar malah negara-negara pengeluar minyak pun menghadapi defisit.

“Ada sesetengah negara mengalami defisit dalam belanjawan mereka sekitar 10 peratus dan 15 peratus pun ada,” katanya dipetik dalam Bernama.

Menurut Mustapa, semua negara di dunia kini sedang berdepan cabaran ekonomi bagaimanapun kerajaan Perikatan Nasional sentiasa mencari jalan dan pendekatan yang terbaik demi menjaga keperluan rakyat.

“Itu realitinya hari ini dan perkara ini bukan boleh disorok. Ini cabaran ekonomi terbesar dengan apa yang melanda di Malaysia dan negara lain.

“Kita berhutang disebabkan hasil jatuh dan pada masa sama, keperluan kita meningkat maka perlu berbelanja lebih kerana keutamaan kerajaan adalah menjaga keperluan rakyat,” katanya.

Mustapa berkata namun dengan apa jua situasi, kerajaan tetap bekerja keras untuk memulihkan ekonomi negara dengan merangka pelbagai strategi seperti mewujudkan peluang pekerjaan dan memperkasakan perusahaan mikro.

Mustapa hari ini menghadiri Sesi Libat Urus Banci Penduduk dan Perumahan Malaysia 2020: Status Pembancian Peringkat Negeri Kelantan di Wisma Persekutuan.

Terdahulu, Menteri Kewangan Senator Tengku Datuk Seri Zafrul Abdul Aziz dilaporkan berkata defisit fiskal Malaysia dijangka meningkat kepada 6.0 peratus tahun ini daripada unjuran awal 5.4 peratus susulan pelaksanaan pakej rangsangan Program Strategik Memperkasa Rakyat dan Ekonomi (Pemerkasa).

Perdana Menteri, Tan Sri Muhyiddin Yassin juga memberitahu sebelum ini negara sudah kekurangan sumber dan hasil kerana sudah membelanjakan hampir RM600 bilion dalam memperkenalkan program pemulihan ekonomi negara.


Ahmad Maslan syor PAS dibubar

Setiausaha Agung UMNO Datuk Seri Ahmad Maslan hari ini (11 Mei 2022) mencadangkan PAS dibubarkan kerana UMNO sekarang ini turut membawa wadah perjuangan Islam.

Tindakan itu bertepatan dengan kenyataan yang pernah dibuat oleh bekas Mursyidul Am PAS Allahyarham Datuk Nik Aziz Nik Mat pada 2010 lalu bahawa PAS sanggup dibubarkan jika UMNO benar-benar mengikut landasan Islam, katanya.

“Satu kenyataan arwah Tok Guru Nik Aziz Nik Mat… beliau sanggup mencadangkan agar PAS dibubarkan sekiranya UMNO benar-benar mengikut landasan Islam,” katanya.

Menurutnya UMNO sejak 2019 telah mengubah perlembagaannya dan kini menjadi parti politik yang turut membawa wadah perjuangan Islam dan meletakkan agenda mempertahan dan mendukung cita-cita agama Islam sebagai asas dan tujuan utama, berbanding hanya perjuangan kebangsaan Melayu.

“Fasal 3.1 (Perlembagaan UMNO), sebelum ini (diletakkan dalam) Fasal 3.3, tapi sekarang sudah dinaikkan ke Fasal 3.1, iaitu menegak dan mempertahan Islam sebagai agama Persekutuan serta menghormati prinsip kebebasan beragama seperti termaktub dalam Perlembagaan.

“Saya ingin menyeru kepada PAS, bubarkanlah PAS, itu mesej penting, sampaikan kepada rakan, ramai orang Kelantan di sini, PAS utamanya di Kelantan. Baru-baru ini mereka mahu berbaik dengan kita, kita rasa elok bubar, tengok perlembagaan UMNO,” katanya.

Beliau berkata demikian pada Wacana Aspirasi UMNO (WAU) – ‘Menggalas Perjuangan, Mendepani Cabaran’ yang disiarkan menerusi Facebook Live UMNO Online hari ini.

“Dengar betul-betul, asas dan tujuan UMNO sudah dipinda. UMNO adalah sebuah parti politik yang mendokong cita-cita agama Islam. Sebelum ini tidak diletak dalam asas dan tujuannya (dalam perlembagaan UMNO), sekarang sudah ada.

“Sebelum ini UMNO, sebuah parti politik yang mendokong perjuangan kebangsaan Melayu, itu yang pertama.

“Sekarang yang pertama, UMNO adalah sebuah parti politik yang mendokong cita-cita agama Islam, kebangsaan Melayu, Bumiputera, anak negeri Sabah dan Orang Asli serta perpaduan Melayu dan kemakmuran serta kestabilan negara. Itu asas perjuangan UMNO yang kita sudah pinda 2019,” katanya.


21 kluster baharu dikesan hari ini, tertinggi sejak awal tahun

Sebanyak 21 kluster baharu Covid-19 dikesan di seluruh negara dalam tempoh 24 jam sehingga 12 tengah hari tadi – tertinggi sepanjang tahun ini, menurut statistik dikeluarkan Kementerian Kesihatan (KKM), petang ini.

Bagaimanapun, semua maklumat lanjut berkaitan kluster baharu itu hanya akan disiarkan dalam laman sesawang Covidnow kendalian KKM, selepas tengah malam ini.

Ketua Pengarah Kesihatan Tan Sri Dr Noor Hisham Abdullah berkata jumlah kluster Covid-19 yang dikesan sejak pandemik itu menular kini meningkat kepada 6,349 kluster dengan 6,090 telah ditamatkan dan 259 lagi masih aktif.

Beliau turut memaklumkan dalam tempoh itu seramai 3,646 pesakit telah sembuh menjadikan kumulatif kes pulih sebanyak 2,766,254 atau 97.2 peratus daripada 2,844,969 kumulatif kes positif.

“Sebanyak 429 kes import dikesan dalam tempoh itu yang melibatkan 289 rakyat tempatan dan 140 warganegara asing.

“Daripada jumlah kes hari ini, 4,315 adalah penularan tempatan yang membabitkan 4,112 warganegara Malaysia dan 203 rakyat asing.

“Seramai 129 pesakit masih dirawat di unit rawatan rapi, termasuk 72 daripadanya yang memerlukan alat bantuan pernafasan,” katanya.

Beliau juga memaklumkan, sebanyak 30 kes atau 0.6 peratus daripada jumlah kes hari ini melibatkan pesakit kategori 3, 4 dan 5, manakala 4,714 atau 99.4 peratus peratus lagi pesakit kategori 1 dan 2.


PM Australia bimbang Putin hadir ke sidang kemuncak G20 di Bali

Australia bimbang dengan langkah menjemput Presiden Rusia Vladimir Putin ke sidang kemuncak Kumpulan 20 (G20) yang bakal berlangsung di Bali, Indonesia pada November tahun ini.

Perdana Menteri Australia, Scott Morrison langkah membenarkan Putin untuk duduk bersama pemimpin dunia semasa sidang kemuncak tersebut sebagai “langkah terkebelakang”, ia ekoran konflik yang dicetus Rusia dengan negara jirannya, Ukraine baru-baru ini.

Indonesia selaku tuan rumah sudah menghantar jemputan kepada Putin untuk menghadiri sidang tersebut, malah beliau juga sudah menyatakan hasratnya untuk hadir.

Bagaimanapun Morrison membantah langkah menghantar jemputan tersebut dengan memberi alasan perang Rusia dengan Ukraine.

“Saya fikir kita tidak perlu mempunyai orang di dalam bilik yang menyerang negara lain,” katanya.

Morrison juga berkata sudah menghubungi Presiden Indonesia Joko Widodo bagi membangkitkan jemputan yang dibuat kepada Putin ke sidang kemuncak, 20 itu.

Sidang kemuncak itu akan dihadiri negara ekonomi dunia utama seperti Amerika Syarikat, China, Jepun dan beberapa negara Eropah lain.

“Rusia sudah menyerang Ukraine. Ini adalah tindakan ganas dan agresif yang menghancurkan kedaulatan undang-undang antarabangsa,” kata Morrison.

“Dan idea untuk duduk satu meja dengan Vladimir Putin… bagi saya, adalah satu langkah yang terkebelakang.”


Ingatan pesakit Covid-19 merosot: Kajian Universiti Oxford

Individu yang dijangkiti Covid-19 dan tidak mengalami sebarang gejala ‘Covid berpanjangan’ atau ‘long Covid’ masih boleh berdepan masalah ingatan yang merosot, enam hingga sembilan bulan selepas jangkitan, menurut satu kajian oleh Universiti Oxford Britain.

Isu kognitif yang memberi kesan kepada tahap penumpuan, bersama-sama dengan kealpaan dan keletihan, adalah ciri-ciri gejala Covid berpanjangan – keadaan yang dialami sesetengah individu setelah serangan awal jangkitan – tetapi belum dipastikan sejauh mana masalah itu meluas.

Dalam kajian itu, peserta yang diuji positif Covid-19 sebelum ini tetapi tidak melaporkan gejala biasa diminta untuk menyelesaikan latihan bagi menguji daya ingatan dan keupayaan kognitif mereka.

Penyelidik mendapati peserta terlalu teruk dalam mengingati pengalaman peribadi, yang dikenali sebagai ingatan episodik, enam bulan selepas jangkitan.

Keupayaan mereka untuk mengekalkan perhatian dari semasa ke semasa juga mengalami penurunan yang ketara, berbanding individu yang tidak dijangkiti, sembilan bulan selepas jangkitan.

“Apa yang memeranjatkan ialah walaupun pesakit Covid-19 kami yang terselamat tidak lagi berasa gejala pada masa ujian, ingatan dan perhatian mereka merosot,” kata Dr Sijia Zhao dari Jabatan Eksperimen Psikologi Universiti Oxford.

“Penemuan kami mendedahkan bahawa mana-mana individu boleh mengalami beberapa akibat kognitif kronik selama berbulan-bulan,” katanya lagi.

Bagaimanapun, penyelidik berkata ingatan episodik dan perhatian sebahagian besar daripada individu terbabit akan kembali normal selepas enam hingga sembilan bulan kemudian.

Dalam analisis terhadap 136 peserta, penyelidik mendapati mereka menunjukkan prestasi yang baik dalam ujian kebolehan kognitif lain, termasuk ingatan berkaitan kerja dan perancangan.

Stephen Burgess dari Unit Biostatistik MRC di Universiti Cambridge mengetengahkan sebilangan kecil individu yang terlibat dalam kajian itu, sambil menambah bahawa ia bukannya rawak.

“Namun, di sebalik perkara itu, perbezaan antara kumpulan Covid-19 dan bukan Covid-19 dari segi beberapa ukuran khusus keupayaan kognitif yang dilihat dalam kajian ini menarik perhatian,” katanya.

“Walaupun terdapat batasan penyelidikan bukan rawak, nampaknya tidak mungkin keputusan ini dapat dijelaskan oleh perbezaan sistematik antara kumpulan yang tidak ada kaitan dengan jangkitan Covid-19.”

Bagaimanapun, satu kajian lain mendedahkan bahawa simptom dan kesan sampingan akibat jangkitan Covid-19 berbeza bagi setiap orang.

Ramai individu yang telah pulih daripada Covid-19 melaporkan bahawa mereka berasa tidak seperti diri sendiri – mengalami hilang ingatan jangka pendek, kekeliruan, ketidakupayaan dan kegagalan menumpukan perhatian – berbeza berbanding sebelum dijangkiti virus itu. – Agensi


Peguam Negara diminta gubal RUU antilompat parti: Wan Junaidi

Peguam Negara telah diminta untuk menggubal Rang Undang-Undang (RUU) Anti Lompat Parti, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Bagaimanapun beliau berkata perkara itu mengambil masa dan memerlukan kajian mendalam kerana membabitkan persoalan yang amat rumit.

“Kerajaan pun baru bermula, proses undang-undang ini bukan (mengambil masa) tiga hari bukan tiga minggu, ambil masa,” katanya ketika menggulung Usul Menjunjung Kasih Titah Diraja pada persidangan Dewan Rakyat di sini.

Beliau menjawab celahan Gobind Singh Deo (PH-Puchong) mengenai komitmen kerajaan untuk melaksanakan rang undang-undang itu serta sama ada tindakan lompat parti akan dijadikan kesalahan jenayah atau tidak.

Wan Junaidi berkata apabila draf rang undang-undang itu siap, ia akan dibawa untuk dibincangkan dengan setiap Ahli Parlimen terlebih dahulu sebelum dibentang di Parlimen.

“Apabila siap draf rang undang-undang itu nanti, kami baca satu persatu…, saya akan tanya setiap orang,” katanya.

Dalam pada itu, beliau berkata Ahli Parlimen Pengerang Datuk Seri Azalina Othman Said juga telah mengusulkan mengenai pindaan Perlembagaan Persekutuan dan Rang Undang-Undang Pemecatan Ahli-Ahli Parlimen 2021 yang tersenarai dalam Aturan Urusan Mesyuarat kali ini.

Sementara itu, berhubung siasatan kes tiga pegawai kanan Suruhanjaya Pencegahan Rasuah Malaysia (SPRM) yang didakwa salah guna kuasa dalam penyelewengan berkaitan urusan kes seorang bekas ketua jabatan, Wan Junaidi berkata bukan menjadi perkara luar biasa bagi sesuatu agensi penguatkuasaan menjalankan penyiasatan terhadap pegawainya sendiri asalkan ia termaktub di bawah bidang kuasa agensi masing-masing.

Beliau berkata dalam hal itu, apabila first information report (FIR) diterima oleh SPRM, adalah menjadi kewajipan kepada suruhanjaya itu untuk menjalankan siasatan tanpa kelengahan.

“Siasatan kes ini masih berjalan dan SPRM akan memastikan siasatan dijalankan secara telus dan profesional serta tiada kompromi untuk melindungi mana-mana pegawai yang terlibat dalam sebarang perbuatan jenayah,” katanya.


Kes baharu 3,490 terendah sejak Mei lalu

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun lagi kepada 3,490 kes berbanding 4,626 kes yang dilaporkan dalam tempoh sama semalam.

Jumlah itu adalah yang terendah sejak 3 Mei lalu yang merekodkan 2,500 jangkitan.

Mengikut rekod simpanan Agenda Daily, jumlah kes terendah yang dilaporkan sejak Januari lalu sehingga hari ini dicatatkan pada 29 Mac iaitu sebanyak 941 kes.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif kes positif sejak awal tahun lalu meningkat kepada 2,691,639 kes.

Sejak virus Covid-19 mula merebak di Malaysia Januari tahun lalu hingga semalam seramai 2,596,509 pesakit telah sembuh, dan 30,862 kematian.

Sementara itu, beliau memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara kekal pada 0.97.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Berdasarkan statistik dikongsi Dr Noor Hisham hari ini, tujuh negeri mencatat nilai RT melebihi 1.00

Perlis mencatat Rt 1.05; diikuti Melaka (1.03); manakala Pulau Pinang dan Negeri Sembilan masing-masing Rt 1.02; Johor dan Pahang (1.01); dan Terengganu (1.00).

Negeri-negeri lain mencatat nilai Rt antara 0.73 hingga 0.98.


Pengambilan vaksin langkah tepat lawan Covid-19: Khutbah Jumaat

Jabatan Agama Islam Wilayah Persekutuan (Jawi) mengingatkan umat Islam supaya tidak terpengaruh dengan dakyah golongan antivaksin dalam usaha mengekang dan menangani pandemik Covid-19 sekarang ini.

Malah, Jawi menegaskan bahawa pengambilan vaksin adalah langkah tepat untuk memastikan tahap imuniti tubuh badan kita dapat melawan virus Covid-19 daripada menjejaskan kesihatan kita.

Menerusi khutbah Jumaat hari ini, Jawi juga menggesa umat Islam segera mendaftar diri untuk menerima suntikan vaksin sebagai ikhtiar melawan wabak yang sangat bahaya itu.

“Janganlah terpedaya dengan golongan antivaksin yang telah mencetuskan kegusaran orang awam sehingga mempengaruhi individu yang mendapat temujanji suntikan vaksin tidak dapat menghadirkan diri pada tarikh tersebut.

“Ianya bukan sahaja memberi kesusahan kepada semua pihak yang terlibat malah ia juga telah merencatkan usaha-usaha pihak kerajaan untuk membebaskan kita daripada penularan wabak Covid-19 yang semakin meningkat sejak kebelakangan ini,” kata Jawi dalam khutbah itu.

Jawi juga menegaskan individu yang tidak mengambil vaksin Covid-19 berkemungkinan lebih mudah dijangkiti virus itu dan boleh menyebabkan kehilangan nyawa.

“Oleh itu, ambillah langkah yang tepat untuk menghindari mudarat yang lebih besar kepada kehidupan kita. Islam menuntut agar umatnya memelihara nyawa daripada sebarang perkara yang boleh memudaratkannya malah ia termasuk dalam maqasid al-Syariah.

“Hari ini kita dapat menyaksikan peningkatan kes jangkitan wabak Covid-19 di samping jumlah kes kematian yang amat meresahkan lebihlebih lagi apabila mereka yang terkorban juga melibatkan golongan yang masih muda,” katanya.

Khutbah Jumaat itu juga mengingatkan semua pihak supaya tidak saling salah menyalahkan antara satu sama lain, sebaliknya sama-sama bermuhasabah dan menginsafi diri bahawa semua rakyat Malaysia mesti bertanggungjawab menamatkan musibah ini.

“Justeru, kita seharusnya meningkatkan kewaspadaan diri dan mengambil sikap serius terhadap setiap arahan dan prosedur operasi standard (SOP) yang dikeluarkan oleh pihak berkuasa bagi mengelakkan diri kita dan keluarga daripada mendapat jangkitan.

“Amat mendukacitakan apabila masih ramai dalam kalangan masyarakat yang mengabaikan tanggunggjawab mematuhi perintah ini sehingga menjadi penyebab kepada penularan wabak yang lebih cepat di dalam komuniti.

“Janganlah leka dan mengambil mudah setiap SOP yang dikeluarkan sehingga ada dalam kalangan kita yang dijangkiti wabak ini. Kita mestilah sentiasa peka dengan SOP dan arahan pihak berkuasa dari masa ke semasa lebih-lebih berkaitan pengimarahan masjid, surau Jumaat dan surau supaya tiada kluster yang membabitkan institusi keagamaan,” kata Jawi.


DAP masih tak puas hati Anwar pilih bekas ADUN UMNO calon PH

DAP terus menyatakan kekecewaan apabila sekutunya dalam Pakatan Harapan (PH) – PKR dan Amanah – memilih dua bekas wakil rakyat UMNO untuk mewakili gabungan itu pada Pilihan Raya Negeri (PRN) Melaka.

Pada masa sama, DAP menerusi Setiausaha Agungnya, Lim Guan Eng bimbang salah seorang daripada bekas wakil rakyat UMNO itu, Datuk Seri Idris Haron akan dipilih menjadi Ketua Menteri (KM) jika PH menang PRN Melaka.

Sehingga kini, Pengerusi PH, Datuk Seri Anwar Ibrahim tidak mengesahkan Adly Zahari daripada parti Amanah akan mengetuai kerajaan negeri Melaka jika PH menang.

Memetik laporan Malaysiakini, Guan Eng terus melahirkan kekecewaan dan berharap perkara sama tidak akan berlaku lagi pada masa depan.

Guan Eng menyatakan harapan agar PH tidak terus melakukan lebih banyak kesilapan, terutama mengenai calon KM gabungan itu.

“Kita telah melakukan kesilapan dan kita tidak boleh terus melakukan lebih banyak kesilapan. Khususnya calon KM mestilah Adli,” katanya dipetik daripada laporan berita itu.

Menurutnya, DAP kini terpaksa bekerja keras untuk menjelaskan isu pencalonan dua bekas wakil rakyat UMNO itu yang telah menyebabkan kerajaan negeri Melaka tumbang.

Terdahulu, Anwar mengumumkan Idris yang juga bekas Ahli Dewan Undangan Negeri (ADUN) Sungai Udang, dan bekas ADUN UMNO Pantai Kundor, Datuk Nor Azman Hassan, akan bertanding di bawah tiket PH.

Tindakan itu, menyebabkan bekas Naib Presiden PKR, Rafizi Ramli menyindir Anwar dan mempersoalkan langkah yang diambil PKR serta Amanah yang masing-masing akan meletak calon yang sebelum ini menjadi punca kejatuhan kerajaan Melaka susulan tindakan mereka menarik sokongan terhadap Ketua Menteri Datuk Seri Sulaiman Md Ali. Berita berkaitan

SPR menetapkan esok sebagai hari penamaan calon, diikuti 16 November bagi pengundian awal dan 20 November pengundian biasa.

PRN Melaka diadakan susulan keputusan Yang di-Pertua Negeri Tun Mohd Ali Rustam membubarkan Dewan Undangan Negeri (DUN) setelah mendapat nasihat Ketua Menteri Datuk Seri Sulaiman Md Ali yang kehilangan majoriti.


Kemenangan PH-UMNO di Selangor adalah kemenangan bersama kumpulan korup

Pakatan Harapan (PH) menggunakan naratif kononnya kemenangan di Selangor adalah bukti kejayaan sebuah kerajaan campuran bersama UMNO di peringkat Persekutuan, namun itu bukan realiti yang sebenar.

Sebaliknya kemenangan PH bersama UMNO di Selangor adalah kemenangan bersama kumpulan korup yang bersekongkol mengabaikan prinsip yang selama ini diperjuangkan tetapi digadaikan oleh pemimpin mereka asalkan dapat berkuasa dan jawatan semata-mata.

Lihat apa yang berlaku di peringkat kerajaan Persekutuan, seorang yang mempunyai 47 kes rasuah dan naik turun mahkamah diberikan jawatan tinggi dalam kerajaan campuran oleh Perdana Menteri.

Malah, tiada langsung rasa segan silu atau malu kepada rakyat yang menyokong mereka semasa Pilihan Raya Umum Ke-15 (PRU-15) lalu apabila boleh duduk bersama dengan musuh yang mereka gelar sebagai ‘Hoi Ya Hoi’ atau penyamun dalam kempen-kempen sebelum ini.

Lebih mengecewakan adalah apabila pemimpin PH pula dilihat seakan berusaha bersungguh-sungguh untuk membersihkan dan menyucikan UMNO yang sebelum ini mereka dakwa penyamun terbesar merompak hasil negara dan terpalit dengan banyak kes rasuah.

Dalam ceramah dan kempen sepanjang Pilihan Raya Negeri (PRN), kempen PH tertumpu ke arah untuk membela dan mempertahankan rakan politik baharu mereka, UMNO yang diketahui umum terpalit banyak dengan skandal salah guna kuasa dan rasuah.

Jika sebelum ini UMNO berjaya ditendang keluar daripada menjadi parti pemerintah di Selangor pada 2008, kini PH nampaknya sedang berusaha keras untuk memastikan UMNO kembali menjadi sebahagian dalam kerajaan negeri tersebut.

Sudah tiga penggal kerajaan negeri Selangor diperintah tanpa kehadiran wakil UMNO, tetapi kini bersama kerajaan campuran nampaknya PH jika menang PRN nanti bakal membentuk sebuah pentadbiran dipenuhi dengan kumpulan penyamun yang sebelum ini mereka sendiri beri gelaran.

Sepanjang tiga penggal memerintah, kerajaan negeri Selangor diperintah dengan aman dan tanpa terpalit dengan skandal rasuah yang besar, malahan hasil dan rizab juga semakin meningkat berbanding semasa UMNO memerintah sebelum 2008.

Namun, senario politik sudah berubah selepas terbentuknya kerajaan campuran PH-UMNO di peringkat Persekutuan dan bakal berkongsi kuasa dengan rakan politik baharu yang mereka anggap seteru sebelum ini.

Walaupun UMNO hanya memenangi lima kerusi Dewan Undangan Negeri (DUN) semasa PRU-14 lalu, namun dalam rundingan kerusi kali ini mereka berjaya mendapat jumlah kerusi yang lebih banyak untuk ditandingi sebanyak 12 kerusi.

Jika UMNO berjaya memenangi ke semua 12 kerusi DUN Selangor, ia secara tidak langsung bakal menyaksikan parti itu juga menjadi dominan dalam kerajaan negeri.

Apabila mempunyai banyak kerusi yang dimenangi selepas PRN nanti, sudah semestinya PH juga terpaksa akur dan memberi lebih banyak jawatan kepada UMNO dalam pembentukan kerajaan negeri Selangor nanti.

Malah, pemimpin akar umbi juga pastinya mengintai jawatan ahli majlis dan juga anak syarikat negeri untuk mereka dilantik sekiranya menang PRN bersama PH nanti.

Apabila menjadi rakan kongsi dengan PH, UMNO kini mempunyai peluang untuk kembali berada dalam kerajaan negeri selepas tiga penggal hanya menjadi pembangkang di negeri tersebut.

Sebelum ini, seorang pemimpin lama DAP Selangor, Tony Pua sendiri mengeluarkan kenyataan berhubung kerjasama dengan UMNO yang dianggap sebagai pakatan ‘korup’ selepas membentuk kerajaan campuran.

Dalam konteks PRN Selangor kali ini, sekiranya PH-UMNO memenangi banyak kerusi dan berjaya membentuk kerajaan negeri, ia juga bermakna kemenangan bersama dengan kumpulan korup yang sebelum ini ditentang rakyat di Selangor.

Terpulang kepada pengundi Selangor untuk membuat keputusan pada 12 Ogos ini, mereka boleh memilih untuk terus menyokong PH pada PRN nanti dan melihat kembali kerajaan negeri diperintah dan ditadbir bersama dengan parti korup yang sebelum ini mereka tendang keluar.

Pilihan di tangan rakyat Selangor, sama memilih sebuah kerajaan PH-UMNO atau menghalang sebuah pakatan korup di Selangor dengan memilih gabungan Perikatan Nasional (PN) untuk mentadbir negeri tersebut selepas PRN 12 Ogos ini.


Timbalan Ketua Pemuda PAS muat naik sumpah baiah calon pilihan raya

“Dan bahawa saya juga bersumpah dengan nama Allah, wallahi wabillahi watallahi, untuk meletakkan jawatan dari menjadi ahli dewan negeri / dewan rakyat tersebut apabila saya keluar atau dipecat dari parti.”

Itu adalah antara ungkapan dalam lafaz baiah semua ahli PAS yang telah dipilih menjadi calon dalam mana-mana pilihan raya yang dimuat naik oleh Timbalan Ketua Pemuda PAS Pusat Afnan Hamimi Taib Azamuddin.

Beliau memuat naik lafaz itu jam 5.15 petang tadi (14 Mac 2022), menyusul pengumuman Ahli Parlimen Kuala Nerus, Datuk Dr Mohd Khairuddin Aman Razali yang keluar daripada PAS hari ini.

Dalam notanya, Afnan Hamimi berkata itu adalah lafaz baiah semua calon PAS yang telah dipilih menjadi calon dalam mana-mana pilihan raya.

“Lafaz baiah ini dilafazkan di dalam majlis baiah yang diadakan sebelum penamaan calon, di hadapan saksi-saksi tertentu dalam kalangan pimpinan tertinggi.

“Moga Allah melindungi kita semua daripada penyakit-penyakit hati, memberi ketabahan menempuh ujian dan mendorong kita untuk terus istiqamah,” katanya.

Lafaz baiah yang dimuat naik beliau berbunyi:

Bahawa saya (sebut nama sendiri) berikrar untuk patuh kepada hukum Allah dan Rasul-Nya dan patuh kepada arahan pucuk pimpinan parti selagi mana tidak bercanggah dengan ajaran Islam.

Dan bahawa saya bersumpah dengan nama Allah, Wallahi Wabillahi Watallahi, sekiranya saya meninggalkan atau melompat ke parti lain dengan kerelaan saya sendiri setelah terpilih menjadi ahli Dewan Negeri / Dewan Rakyat, maka saya akan dilaknat oleh Allah, Rasul, orang yang beriman serta sekalian yang melaknat.

Dan segala perbelanjaan saya dengan menggunakan wang elaun ahli dewan tersebut setelah saya meletak jawatan atau dipecat adalah haram.

Wallah ‘ala ma aqulu syahid, dan Allah bersaksi atas apa yang saya tuturkan ini.

Terdahulu, Khairuddin pada sidang media di bangunan Parlimen mengumumkan pendiriannya keluar daripada PAS, berkuat kuasa serta-merta, dan akan menyerahkan semua elaun Ahli Parlimen kepada parti itu. Berita berkaitan

Menurutnya tindakannya itu selari Fasal 15(1)(a) Perlembagaan PAS iaitu keberhentian ahli dengan permintaan sendiri dengan ia sudah dimaklumkan kepada Setiausaha Agung PAS, Datuk Seri Takiyuddin Hassan di Parlimen, pada jam 2.30 petang tadi.


Lain dibincang dalam mesyuarat MT, lain yang keluar dari mulut Zahid

Kenyataan yang dikeluarkan Presiden UMNO, Datuk Seri Ahmad Zahid Hamidi sejurus Mesyuarat Majlis Tertinggi (MT) yang berlangsung semalam tidak menggambarkan keputusan yang dibincang dalam pertemuan selama hampir lima jam itu.

Bekas Setiausaha Agung Barisan Nasional (BN), Tan Sri Annuar Musa menyifatkan kenyataan Zahid tersebut menyeleweng daripada topik perbincangan yang berjalan semalam atau dalam erti kata lain yang dibincang tapi lain pula yang keluar dari mulutnya semasa membaca perutusan sidang media itu.

“Sebaik saja Presiden UMNO selesai membuat kenyataan media lewat tengah malam tadi, saya dihubungi beberapa ahli MT yang menyatakan kenyataan media Presiden tidak menggambarkan keputusan Mesyuarat MT,” katanya dalam satu kenyataan.

Malah, Annuar mendedahkan hasil daripada maklumat yang diberikan, siaran langsung kenyataan media yang dibaca oleh Zahid itu sudah disediakan lebih awal sebelum berlangsung mesyuarat MT jam 8.30 malam semalam.

“Tinjauan lanjut menyatakan apa yang dibaca kepada media adalah kenyataan yang telah disiapkan lebih awal, sebelum MT bermesyuarat. Jika benar, ternyata sekali lagi MT di permainkan dan ini amat serius,” katanya.

Jelasnya, perkara tersebut bukan kali pertama berlaku apabila Zahid membuat keputusan mengikut kepentingan peribadinya dan keputusan semalam juga tidak melibatkan sebarang undian dibuat seperti kebiasaan yang berlaku dalam mesyuarat MT sebelum membuat sebarang ketetapan parti.

“Mengapakah ini terus terjadi berkali-kali… Lain di bincang, lain pula dirumuskan.

“25 ahli MT telah bercakap, dalam suasana yang agak tenang dan jujur memberi pendapat… Jelas banyak pendapat yang berbeza. Tiada konsensus yang ketara.

“Tiada undian dibuat… Malah perbincangan tidak berkisar pada sama ada UMNO perlu keluar dari Kerajaan PN (Perikatan Nasional), seperti yang dimomokkan sebelum ini, termasuk pendirian yang dipohon dari pertemuan secara berasingan dengan ahli MT,” katanya lagi.

Annuar juga menggesa supaya Zahid menjelaskan kedudukan sebenar kerana akhirnya kebenaran akan terserlah jua.

“Lambat laun kedudukan sebenar akan terserlah jua. Tak baik bagi parti kita,” katanya.

Malam tadi, Zahid sekali lagi mengumumkan keputusan yang seakan sama semasa ketetapan Perhimpunan Agung UMNO 2020 tetapi kali ini dengan lebih keras menuntut supaya Perdana Menteri Tan Sri Muhyiddin Yassin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Syarikat penerbangan dinasihati tak kenakan harga tiket mahal

Perdana Menteri Datuk Seri Ismail Sabri Yaakob hari ini mengingatkan pengendali syarikat penerbangan agar tidak mengambil keuntungan secara berlebihan dengan menaikkan harga tiket ke Sabah dan Sarawak terlalu tinggi pada musim perayaan ini.

Menurutnya berdasarkan laporan media, harga tiket penerbangan dikatakan naik sehingga 500 peratus pada musim perayaan, dan beliau menyifatkan ia sebagai ‘agak melampau’ kerana rakyat tidak mempunyai alternatif untuk ke negeri-negeri berkenaan selain dengan menaiki kapal terbang, lapor Bernama.

Sehubungan itu, Ismail Sabri berkata sudah meminta Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi untuk meneliti jika berlaku perlanggaran di bawah Akta Kawalan Harga dan Antipencatutan (AKHAP) 2011 berhubung kenaikan harga itu.

“KPDNHEP perlu tegas terhadap mana-mana pihak, tidak kira syarikat besar atau kecil yang mengambil untung berlebihan di bawah AKHAP… tindakan segera perlu diambil untuk menjaga kepentingan rakyat.

“Kita tidak akan membiarkan peniaga mengambil kesempatan pada waktu (sambutan) Hari Raya atau puasa untuk memberi tekanan kepada rakyat,” katanya.

Beliau berkata demikian semasa berucap merasmikan pasar raya MG CoopMart milik Koperasi Pekebun Kecil Daerah Bera Berhad (Kopbera) dan Jualan Harga Murah Semarak Ramadan Keluarga Malaysia Parlimen Bera di sini hari ini.